qundao/data-zh-poetry huggingface dataset:
峻秀楼
作者：弘历
朝代：清
体裁：七言绝句

楼对东山称峻秀，朝阳辉映满园芳。芳邻华也秀邻实，酌剂刘言此合当。
崇元观拈香即事·其一
作者：弘历
朝代：清
体裁：七言律诗

观瞻日下属神皋，葺旧宁烦事伐鼛。庆落便中纡法驾，崇元疑早会仙曹。金题重灿云房复，绛节纷朝玉座高。七字聊因识缘起，楔碑乘暇一挥毫。
崇元观拈香即事·其二
作者：弘历
朝代：清
体裁：七言律诗

椓人何事当夔皋，建筑居然兴鼓鼛。富贵那曾镇尔辈，裔苗诚未忝其曹。开门已忘君恩厚，督厂偏誇珰势高。览古不禁怀鉴古，慎微切切在含毫。
崇元观拈香即事两江总督尹继善等奏请南巡却其疏并诗以示意·其一
作者：弘历
朝代：清
体裁：七言律诗

泽国哀鸿久廑心，不辞沮洳为亲临。屡咨使节求长策，未许司农惜帑金。高下节宣害差减，夏秋普熟慰诚深。宜休息耳停巡辇，南望犹然惕不禁。
崇因寺
作者：弘历
朝代：清
体裁：七言律诗

世间万法归成败，成败由来互作因。败若无其怜彼旧，成安有此见斯新。施檀讵为福田举，落鼎聊乘便路申。雨雪频沾春事好，崇功德冀惠吾民。
崇因寺
作者：弘历
朝代：清
体裁：古风

崇因寺久废，丙午为葺成。葺成虽实果，崇因乃虚名。既思因为所，则其果号能。能所本是幻，因果又岂诚。崇者复属谁，金仙默弗评。
崇椒室
作者：弘历
朝代：清
体裁：古风

假山虽积篑，亦自有高卑。因迥筑书室，凭窗堪目驰。名之曰崇椒，亦胡不可为。譬如泰岱岩，其上空居之。拘墟无一是，契神那弗宜。
崇椒室
作者：弘历
朝代：清
体裁：七言律诗

路便陟山入北门，崇椒室近憩温存。目中真假宁频辨，足底高卑自定论。漫惜春迟茅待纽，却欣雪厚树培根。扫收堆积因行赐，欢动旗人共沐恩。
崇禧观傍书室作
作者：弘历
朝代：清
体裁：古风

清河顺水东溯游，南而西转闾阎稠。郡城已近见埤堄，例于北岸泊行舟。行舟既泊遂登岸，岸头老幼迎銮见。尊亲意比前更笃，咫尺崇禧谒古观。古观之傍书室存，熟路原识径与门。岁历一纪斯再至，却如瞬息过高奔。高奔过隙迅如此，楼台点缀增多矣。商力岂非民力哉，因之不怿弗因喜。弗喜观听纷笙歌，热闹可厌填津河。观民本义讵在此，按辔自问斯为何。
崇禧观瞻礼
作者：弘历
朝代：清
体裁：七言律诗

崇禧古观枕津河，一纪春秋此重过。惬意蒙庥锡海晏，肃躬瞻礼吁时和。藐予深感恩骈叠，上帝高居示郁罗。万物有心天普鉴，难拘礼议畤祠多。
崇禧观瞻礼作
作者：弘历
朝代：清
体裁：七言律诗

崇禧真是荷崇禧，恰忆戊申瞻礼时。一逆已闻解京信，次凶尚吁就俘驰。天庥频叠何修遇，心感旰宵励悚寅。莫不照临莫不佑，敢同横议谓多祠。
崇雅殿有怀二首·其一
作者：弘历
朝代：清
体裁：七言绝句

正非雅或失于朴，雅弗正斯近却妍。所以二希古文选，揭端雅正用名篇。
崇雅殿有怀二首·其二
作者：弘历
朝代：清
体裁：七言绝句

略识雅当正为本，犹惭言未行相符。芸编绨几相对处，年过古稀犹故吾。
崇霭轩
作者：弘历
朝代：清
体裁：古风

峣轩栖翠微，岩霭承其底。因之轩愈崇，峭茜出绡绮。峙者本无迁，流者幻如徙。于古有善画，房山契斯旨。
崇霭轩
作者：弘历
朝代：清
体裁：古风

左升而右降，向来率如此。萝径遵盘旋，西峪到迤逦。就平仍据高，绿野犹下视。麦田已逮熟，实颖实栗美。数年所希遇，宁不慰而喜。喜即虞放心，是吾乃所以。回望北高峰，失之云中矣。
崇霭轩
作者：弘历
朝代：清
体裁：古风

文轩搆山凹，轩崇霭亦崇。朝暮名纵殊，氤氲象实同。况当仲之春，英英喜布空。作雨雪均佳，将及兴农功。寄语写楹者，须莫散东风。
崇霭轩
作者：弘历
朝代：清
体裁：古风

陟降仍在原，书轩北峰右。仆役宁弗劳，憩言凭晴牖。晴则霭宜无，而霭恒斯守。乃识山特灵，朝夕所常有。一缕欲出楹，揽之不获手。
崔子忠桐阴博古图
作者：弘历
朝代：清
体裁：七言律诗

碧梧桐下草铺茵，博古相于会翰宾。夏鼎商彝共左右，墨华笔露永鲜新。书童雅称双丫髻，居士偏传垫角巾。仿佛苏王留妙躅，当年取咎致何频。
崔子忠苏轼留带图
作者：弘历
朝代：清
体裁：古风

印公四大偈，东坡不能荅。留带无语去，芥子须弥纳。当时胜负机，将谓饶老衲。玉带生莞笑，既拄而复磕。
崔白寒雀图
作者：弘历
朝代：清
体裁：五言绝句

寒雀争寒枝，如椒目相妒。设有鹯来驱，舍雠共救护。
崮山叠旧作韵·其一
作者：弘历
朝代：清
体裁：七言绝句

十日行春尽郊野，今朝发驾见山姿。逢迎喜与峰峦近，驻跸才方卓午时。
崮山叠旧作韵·其三
作者：弘历
朝代：清
体裁：七言绝句

生色围屏画意装，谡声泛出籁含凉。前番却忆雪中见，依旧行斋松岭阳。
崮山叠旧作韵·其二
作者：弘历
朝代：清
体裁：七言绝句

雪积阴崖勒薄寒，和门武帐向南安。予宁虑阙丰裘暖，虑在多人布帐单。
崮山叠旧作韵·其四
作者：弘历
朝代：清
体裁：七言绝句

翠云千叠弄春晴，抱石为胎强项生。落落宁同凡草木，却随冬夏变枯萌。
嵇康琴台
作者：弘历
朝代：清
体裁：五言律诗

阜城经古邑，叔夜有高台。放达非中道，琴尊乃致灾。遗名随逝水，荒迹莽残苔。长赋因披读，千秋叹绝才。
嵇璜梦麟自南河复命诗以识事
作者：弘历
朝代：清
体裁：古风

嵇璜及梦麟，分任而同事。麟也治上游，泛滥防徐泗。璜也疏下流，五湖节宣备。洪泽乃巨潴，宜�不宜积。�则顺势赴，积则虞奔溃。巡访亲所得，因以示大意。推行在悉心，求妥毋厌细。经年工已竣，积潦率涸地。下河去岁收，淮麦今春艺。蒇事胥归朝，于行信劳勚。功均在万民，舆志传所自。况今司水土，冬官实卿贰。成竹具于心，中要伫嘉议。勖尔夙夜共，佐我平成治。
嵇璜萨载会勘徐州石工毕复命诗以志事
作者：弘历
朝代：清
体裁：七言律诗

勘河贴说绘图还，同是堤防非剔鬟。新石重教增旧石，韩山一律接奎山。补偏救弊惟斯亟，永逸一劳真是艰。行水禹之行无事，言思及此辄赪颜。
嵇绍祠
作者：弘历
朝代：清
体裁：七言绝句

良马何须急著鞭，时遭阳九分身捐。应教识闇鸣蛙者，解惜忠臣血点溅。
嵌岩室
作者：弘历
朝代：清
体裁：古风

不是岩居人，却爱岩居趣。琼岛故假山，岁久天然足。丈室栖嵌岩，㠎嶪间得路。万树待春荣，苍松无改度。偶到便怡情，小坐旋移步。分付十笏虚，云烟与朝暮。
嵌岩室
作者：弘历
朝代：清
体裁：古风

假山似真山，巀嶭亦岨峿。结宇依峭茜，时时落花雨。会之乃不穷，即之复无所。人境谁使然，于斯难著语。
嵌岩室
作者：弘历
朝代：清
体裁：古风

朴室筑崥崹，两间曾弗广。南仰岩色苍，北俯冰光朗。偶然拂席生，蓦尔生别想。个中设有物，偪仄殊肮脏。惟其守一虚，所以含万象。
嵌岩室
作者：弘历
朝代：清
体裁：古风

林壑入奇观，烟云足佳致。嵌岩拟陶穴，峭茜饶清閟。栋宇既不藉，藻缋安容试。门惟一洞幽，席可十笏置。俯仰托遥会，栖迟得近憩。堪蠲五盖累，以受万物备。纵匪木石居，时复有此意。
嵌岩室
作者：弘历
朝代：清
体裁：七言绝句

琼岛分明是假山，年深乔木锁孱颜。依岩书室含葱峭，疑在富春大岭间。
嵌岩室
作者：弘历
朝代：清
体裁：古风

砧�间搆室，胜占琼岛阴。循径步砟硌，倚窗望林岑。众木待春芳，苍松挺数寻。冰湖俨明镜，朗彻开怀襟。虽无烟霞想，聊结山水心。
嵌岩室
作者：弘历
朝代：清
体裁：古风

见天于仙壶，生树不土壤。谷情有顾盼，峰势自偃仰。揭檐低可寻，布席方容丈。近步虽萦纡，遐视极寥朗。王宰奚形容，韩众或来往。
嵩阳书院
作者：弘历
朝代：清
体裁：七言律诗

书院嵩阳景最清，石幢犹纪故宫名。虚誇妙药求方士，何似菁莪育俊英。山色溪声留宿雨，菊香竹韵喜新晴。初来岂得无言别，汉柏阴中句偶成。
川陜总督尹继善奏进新麦
作者：弘历
朝代：清
体裁：五言律诗

荐新遵古制，土物贡遐方。既用验农事，还宜以彘尝。味甘端胜芡，色白比于霜。更喜烽烟息，千家饼饵香。
巡幸天津回跸至御园作
作者：弘历
朝代：清
体裁：七言律诗

陆则轻舆水则船，津门发跸御园旋。观民颇豫丰年值，靖孽兼从远海传。三月佳春正明媚，一心望雨独勤虔。那更畅意看花籞，惟是殷忧虑麦田。
巡幸杭州恭依皇祖诗韵
作者：弘历
朝代：清
体裁：七言律诗

铜龙不异日询安，掖辇吴山赏大观。烟火万家来问俗，春风三月暂游銮。承颜悦志期无忝，咨吏安民要在宽。秀丽湖光岂无助，每成佳句亦增欢。
巡抚汪新总兵马瑀奏报�捕夹河洲贼匪净尽并领侍卫内大臣额勒登保总督福宁奏报攻克蜈蚣山进逼四方台诗以志事
作者：弘历
朝代：清
体裁：古风

湖北邪教首，起事原襄阳。屡征屡得胜，多难数厥祥。贼分三路窜，三路追�蘉。兹讨逃回者，功则马与汪。伏匿夹河洲，兵器潜埋藏。志欲勾合贼，镇道密报忙。发兵速搜捕，乘其未备强。逆贼竟拒捕，箭中贼目狂。全洲�洗净，称庆村民相。黄柏别一路，二贼固守疆。福宁围五月，未能生擒狼。平苗勇将归，命往用其长。躬亲历诸险，周视悉端详。图克蜈蚣山，进逼台四方。蜈蚣为次险，攻用偏师良。碗水则最要，直进以已当。手箭足如翼，率众登山梁。分路各争进，鼓愤气愈扬。绕出贼之后，夹击如驱羊。遂克薄道岭，近蹴贼卡墙。获凶将不日，立俟飞捷章。凡此二功成，总缘赖昊苍。伫待擒五凶，吾心庶宁康。
巡方返跸至畅春园问安之作
作者：弘历
朝代：清
体裁：五言律诗

往还消廿日，言返敬询安。食履逾常泰，趋承实倍欢。春郊雨滋麦，泽国海恬澜。奏博慈颜豫，仙园和气团。
巡漕御史阿那布奏报济宁一带得雨诗以志慰
作者：弘历
朝代：清
体裁：七言律诗

湖北拨船过次第，南粮首进亦通行。无分内外一心注，相与往来百计营。乍报甘膏渥三寸，诚欣多稼利群生。隔三日异地遥近，切冀恩霖渥被并。
巢云室
作者：弘历
朝代：清
体裁：七言律诗

春阴琼岛久传景，朴室巢云新与名。宁不重儓袭旧典，为希肤寸利春耕。数峰才羃看如晦，几片旋飞复放晴。将谓豫游适清暇，无端惹绪越怦怦。
巢云室
作者：弘历
朝代：清
体裁：七言绝句

欲寻虚室揽英英，耐可东郊积六霙。谩谓假山巢未得，春阴琼岛早传名。
巢翠亭
作者：弘历
朝代：清
体裁：七言绝句

乔柯蓊蔚一亭幽，云海中间不系舟。谩道秋风纷叶落，檐间意足翠阴留。
巢翠亭
作者：弘历
朝代：清
体裁：七言绝句

乔树中间八柱空，翠云栉栉护茏葱。巢居虽以为亭额，惭愧时无上古风。
巢翠亭
作者：弘历
朝代：清
体裁：古风

乔树四周围，一亭在深处。秋来翠尚浓，佳阴绿云布。习习时奏籁，泠泠亦滴露。森森既惬望，寂寂还澄虑。即境拟巢窠，可似香山悟。
巢翠亭
作者：弘历
朝代：清
体裁：七言绝句

合翠林扉延客开，虚亭亦岂异巢哉。谩言题额出新意，津逮人皇以后来。
巢翠亭
作者：弘历
朝代：清
体裁：七言绝句

灌木嘉阴翠尚浓，虚亭聊且失千峰。前年惜翠心何似，流水行云勒壁踪。
巢翠亭
作者：弘历
朝代：清
体裁：七言绝句

盖影乔林万叶交，虚亭拟唤翠云巢。坐来九夏多寒意，那更唐诗读孟郊。
巢翠亭
作者：弘历
朝代：清
体裁：七言绝句

雨濯林枝万翠交，良禽栖木稳而巢。虚亭却似不相让，无意其中有意包。
巢翠亭即景
作者：弘历
朝代：清
体裁：七言绝句

重翠阴中一笠虚，岩栖讶可唤巢居。斯之絜矩未能信，风俗何曾太古如。
巢翠亭口号
作者：弘历
朝代：清
体裁：七言绝句

乔木千寻疏落落，翠如圆布绿油幕。凡禽其杪安敢栖，只宜放出笼中鹤。
巢翠亭口号
作者：弘历
朝代：清
体裁：七言绝句

古柯新植四围多，一翠为巢嘉荫罗。个里忘年如问友，两唐父外更无他。
巢翠亭口号
作者：弘历
朝代：清
体裁：七言绝句

叶云浓布翠婆娑，巢意无殊安乐窝。遐想穴居野处世，一亭犹觉此为多。
工部侍郎德龄有贤母诗以赐之
作者：弘历
朝代：清
体裁：五言律诗

治身勤四德，教子勖三迁。乐易斯长寿，令闻乃大年。封坩曾著洁，画荻旧称贤。彤管芳规在，千秋耀简编。
工部尚书裘曰修因病乞解任调理既不许诗以赐慰
作者：弘历
朝代：清
体裁：七言律诗

腹因癈食减便便，何事投医未霍然。欲乞水衡权解职，可忘芸席共研篇。卿云效力正长日，我则怜材未老年。不忍养疴例香树，还希香树例全痊。
左部哈萨克瓦里苏尔坦遣其弟哈斯木入觐于山庄万树园锡宴因成是什
作者：弘历
朝代：清
体裁：七言律诗

贵山右部使方回，左部今随遣弟来。似此争思效勤耳，可能漠视沛恩哉。中秋节恰庆辰值，万树园仍锡宴开。远域犹然知向化，台湾何事逆民豗。
左都御史张泰开在内廷授诸皇子书醇谨老成兹以八旬年老且病告归特晋礼卿并加宫傅诗以赐饯
作者：弘历
朝代：清
体裁：七言律诗

年过悬车又一旬，南旋嘉与锡恩纶。飘萧白发三千丈，启迪青官二十春。安得苏仙授枚橘，真成疏传理归轮。梁溪水是还乡水，愈疾应知速倍神。
左都御史王安国出抚粤东以伊父年届七旬奏乞封典特允所请并诗以赐之
作者：弘历
朝代：清
体裁：五言律诗

宪府峨冠际，岩疆驻节初。仁风敷岭海，爱日永庭除。紫凤忻衔诰，斑莱试舞裾。更希臻上瑞，举世乐华胥。
差往办理截漕之仓场侍郎刘秉恬奏报得雨及一切事宜诗以志慰
作者：弘历
朝代：清
体裁：七言律诗

本因直豫截漕差，孰谓齐西雨亦乖。兹乃临清泽沾报，并称运道水增皆。抵通虽计一月缓，较日仍同昨岁排。事在人为诚不爽，敕几宵旰敢忘怀。
己丑元旦
作者：弘历
朝代：清
体裁：七言律诗

金度周回岁复开，昌昌百福共春来。三微敬奉占星纪，七始欣逢转斗魁。敷政临民亦久矣，慎脩思永益钦哉。黄绫诗本成初唱，景物安排取次裁。
己丑春帖子·其一
作者：弘历
朝代：清
体裁：五言绝句

冬至前月度，立春今日轮。四十五昼夜，五百卌时辰。
己丑春帖子·其三
作者：弘历
朝代：清
体裁：七言绝句

日干五行时节方，都欣重叠兆金穰。兆斯佳矣春才始，较雨量晴事正长。
己丑春帖子·其二
作者：弘历
朝代：清
体裁：五言绝句

爱日萱闱永，条风兰戺宣。宫庭多喜事，屡报见曾玄。
己亥元旦
作者：弘历
朝代：清
体裁：七言律诗

喜爆声中淑气宣，温暾初旭又新年。朝乾夕惕从兹始，雨较晴量自昔然。恰值元正书绛县，仍希甘雪被银田。鲁论久敬言堪味，望七敢渝此意虔。
己亥孟夏雩祭礼成述事
作者：弘历
朝代：清
体裁：七言律诗

望雪三冬历正二，幸蒙春暮霈恩霖。谢前祈后心何亟，长夏收秋虑更深。干建辛希仓廪足，支逢酉卜酒浆斟。金堤恰值合龙际，吁佑工成意倍钦。
己亥除夕
作者：弘历
朝代：清
体裁：五言律诗

新岁明朝是，新春今日来。两年迅过矣，今日顺常哉。殿阁灯重焕，笙歌乐慢催。可知拈笔际，忆旧几徘徊。
己卯元旦
作者：弘历
朝代：清
体裁：七言律诗

絪缊天地三灵协，发起阴阳万物融。星德喜赢滋百长，木行从正建时功。南邦水土平成庆，西极车书拜舞同。勤政岁朝逢已岁，益钦理纪省微躬。
己卯春帖子二首·其一
作者：弘历
朝代：清
体裁：五言绝句

气转人正律，节回冒茅春。慈宁开宝扇，献寿喜芳辰。
己卯春帖子二首·其二
作者：弘历
朝代：清
体裁：七言绝句

勃律天西已贡琛，独馀杂种背恩深。三军气与阳和鼓，伫共春来报捷音。
己巳元旦
作者：弘历
朝代：清
体裁：七言律诗

曙色苍苍五凤城，晏温初旭玉楼晴。百年岁月逢元旦，九宇车书奉大清。嘉祉载吟椒颂句，春音伫听凯歌声。三辰新转祥符肇，六气均调物象亨。
己未夏六月恭进皇太后字扇一柄谨成五律
作者：弘历
朝代：清
体裁：五言律诗

玉漏林间度，迟迟日正长。问安承色笑，抚景硕清凉。冰簟堪驱暑，薰风恐拂裳。寸忱托轻箑，长此效黄香。
己酉元旦
作者：弘历
朝代：清
体裁：七言律诗

喜爆声中昕曙晖，太和元会聚冠衣。东瀛北漠联西旅，三百八旬始万几。所幸一身七叶见，讵惟今鲜古来稀。何修遇弗忍言矣，益慎益钦昊贶巍。
己酉除夕
作者：弘历
朝代：清
体裁：五言律诗

今岁值夏闰，便宜一月多。忽仍大除到，雅合五言哦。卷烛红犹昔，㷒烟白飏和。古稀已艰致，历数倏旬过。
已亥春帖子·其一
作者：弘历
朝代：清
体裁：五言绝句

一岁两逢春，去陈来者新。最欣寅月节，气启正于寅。
已亥春帖子·其三
作者：弘历
朝代：清
体裁：七言绝句

鸿龙转月将临泰，青鸟司时欲变寒。芦菔芹芽无所用，两年曾未荐春盘。
已亥春帖子·其二
作者：弘历
朝代：清
体裁：五言绝句

干应土之柔，朝来出土牛。耕犁兴稼穑，执豕祝登秋。
已未元旦
作者：弘历
朝代：清
体裁：七言律诗

乾隆六十又企四，初祉占丰滋味参。八十九龄兹望九，乾爻三惕敢忘三。虽云谢政仍训政，是不知惭实可惭。试笔多言今可罢，高年静养荷旻覃。
巴颜和乐行围即事
作者：弘历
朝代：清
体裁：七言律诗

秋狝诚欣物赉红，巴颜果不负名崇。佽飞虎一鎗真壮，命中鹿三矢未空。将至八旬犹策马，回思昔岁送飞鸿。及能欲毕为君职，中祀躬亲此意同。
巴颜布尔哈苏台放鹿蒙古语谓富为巴颜谓丛柳为布尔哈苏是处有柳而多鹿因得名
作者：弘历
朝代：清
体裁：古风

巴颜真巴颜，祁鹿数盈千。猎岂不愿多，过多心转怜。开围放大半，恣其驱深山。留者彼何辜，去者彼何欢。物理有不齐，大公讵易言。
巴颜陀罗海围场射鹿得句
作者：弘历
朝代：清
体裁：七言律诗

卜克岭中首猎场，巴颜陀罗海名扬。抚兹众庶虔而悦，聿我老耆康且强。四矢犹能中四鹿，千群都谓兆千祥。以今筋力诚艰致，赖幼习之益自蘉。
巴龙桑阿苏台歌
作者：弘历
朝代：清
体裁：古风

兴安大岭巍堂堂，千派万绪案衍长。桑阿苏台居中央，如国宗子承宗祊。�□岝�峣嵣�，寥窲隐倚蟠复翔。为宫为霍为堂皇，上有神池滃云浆。万年不竭守以龙，不动声色镇四方。人枫仙桧君子筤，赤罴白鹿及银獐。飞鸣鹳鹤连鸾凰，茯苓琥珀芝九英。博产真埒富媪藏，一树不许斤斧戕。一兽不许弓矢伤，猎骑谨避左近旁。犹然风雨来无常，更不许人称其名。天男贵重诚莫京，周禆寰海所未详。孕佺育羡其术臧，乃使成名于南疆。耻与岳镇相夷行，我今作歌昭灵祥。崇邱云里遥相望，似云如是名何妨。
布政使尹嘉铨奏报济南府得雨
作者：弘历
朝代：清
体裁：七言律诗

省会事繁留大员，奏来行在置邮便。郡城雨泽三寸被，其日雪花几点翩。迤北阴浓忆畿甸，向南势减惜农田。省方要务宁过此，处处祈年意为虔。
布谷
作者：弘历
朝代：清
体裁：五言律诗

凌晨闻布谷，先日见春耕。笃笃宁无倦，邕邕最有情。土膏滋大地，时节近清明。爱尔关农务，还胜听晓莺。
布达拉庙瞻礼有作
作者：弘历
朝代：清
体裁：七言律诗

布达拉原肖前藏，落成土尔扈来宾。无心招致彼殊域，有意怀柔此近人。松树种将嘉荫满，山花开遍法云彬。更今札什焕伦布，欣在观光辐辏频。
布达拉庙瞻礼用去岁韵
作者：弘历
朝代：清
体裁：七言律诗

普陀于右须弥左，揖让无殊主与宾。阅稼之馀临梵地，祈言莫匪为农人。落来双树风声爽，敛去寥天云彩彬。祝嘏欣逢圣僧驻，诸番膜拜看填频。
布鲁特使臣至宴赐即席得句
作者：弘历
朝代：清
体裁：七言律诗

七戎舜教远难稽，布露通唐付狄鞮。部昔两王称大小，人今一派别东西。新恩恰值伊绵峪，旧识兼逢达瓦齐。勤远拓边凛古戒，捧盈恭已奉天禔。
布鲁特称臣内属遣使诣阙诗以纪事
作者：弘历
朝代：清
体裁：七言律诗

挞伐原因讨逆�，仰流讵意远人徕。旧传勃律两王㨿，即见坚昆一面摧。厚往薄来风早树，东鹣西鲽道方开。不招不拒敷吾惠，王会何妨达九垓。
布鲁特额木尔贝所献匕首歌
作者：弘历
朝代：清
体裁：古风

回部大定兴农耕，分驻宣抚留朝卿。其中喀什噶尔城，近外部落严候侦。有布鲁特驰使伻，厥长额木尔贝名。献玉匕首来输诚，祛卢回书仍左行。译出一一申葵倾，向因路阻凶丑兵。戡逆靖乱今太平，地为王土人王氓。贡物表敬惭菲轻，驿致金阙由海明。开匣尺八居然呈，龙鳞其室椭以赪。玉柄金镂象鼻形，抽看光如波溢青。月芽直芒披电星，封还销铸胥矫情，咸宾用识王道贞。
师善堂
作者：弘历
朝代：清
体裁：古风

一身酬万物，其理原不齐。有能有弗能，安得兼全之。凡人之一善，率可为我师。矜已而卑他，终无进修时。
师善堂
作者：弘历
朝代：清
体裁：古风

主善以为师，善本无常主。人能我未能，胥可师资取。言行固当然，一艺莫非补。愿勉无厌学，懿戒以为所。
师善堂
作者：弘历
朝代：清
体裁：古风

书云主善为，易曰元善长。人有能不能，凡善皆宜仿。取诸人为善，重华堪景仰。要复在克己，德量乃能广。五言识所存，协一勉毋两。
师善堂
作者：弘历
朝代：清
体裁：七言绝句

伊戒明云主善师，善无常克一为之。书堂适展羲经读，即景正当元长时。
师善堂
作者：弘历
朝代：清
体裁：五言律诗

溪水面前横，堂廉日俯清。万殊参一本，物理即人情。有照原无意，常流故不盈。会心额师善，陈戒缅阿衡。
师旷村
作者：弘历
朝代：清
体裁：七言绝句

鲁邑遥过师旷村，于今谁识六篇存。平治仁政伊予责，即景因思孟子言。
师行
作者：弘历
朝代：清
体裁：七言律诗

师行万里匪兴戎，军务军储方寸中。所喜都差知要略，更嘉参赞不贪攻。无前突将先声烈，有继馀粮后路充。遑敢骄心恃屡胜，企平阳布定鸿功。
帝都篇
作者：弘历
朝代：清
体裁：古风

天下宜帝都者四，其馀偏隘无足称。轩辕以前率荒略，至今涿鹿传遗城。丰镐颇得据扼势，不均方贡洛乃营。天中八达非四塞，建康一堑何堪凭。惟此冀方曰天府，唐虞建极信可徵。右拥太行左沧海，南襟河济北居庸。会通带内辽海外，云帆可转东吴粳。幅员本朝大无外，丕基式廓连两京。我有嘉宾岁来集，无烦控御联欢情。金汤百二要在德，兢兢永勖其钦承。
帝青石佛钵诗用皮日休韵
作者：弘历
朝代：清
体裁：七言律诗

岂藉雕镂七佛姿，天王献此敬擎持。舍婆城受嚫拿日，化乐宫餐乌晡时。托去不教诸虑染，置来惟许四禅知。波旬国土宁应有，飘至祥风法雨吹。
常宁寺
作者：弘历
朝代：清
体裁：古风

兰若静朝晖，苔侵碑篆古。泠泠水到阶，落落松当户。龙鳞俨欲张，虬枝自撑拄。谯邑多古迹，爱此琳宫宇。依稀梵呗声，彷佛天花雨。意香参即离，静室坐久许。适然获常宁，顿忘安心所。
常山峪行宫
作者：弘历
朝代：清
体裁：五言排律

忆昔髫龄际，趋陪圣祖前。于今巡幸至，驻跸故宫边。湛露曾叨泽，含饴想侍筵。秋风悲此日，轩屋尚当年。鸟语如怀旧，花香故逞妍。恩勤终古慕，承显一身肩。
常山峪行宫三叠旧作韵
作者：弘历
朝代：清
体裁：五言排律

黄土才过岭，常山见目前。跸途数里近，行馆一溪边。知路步幽径，据林梯翰筵。耐他今日景，伴我古稀年。野鸟殷勤语，閒花自在妍。圣踪钦想像，瞠若敢云肩。
常山峪行宫作
作者：弘历
朝代：清
体裁：五言绝句

依绿构行馆，标红见早枫。秋光逢塞外，诗意满窗中。
常山峪行宫作
作者：弘历
朝代：清
体裁：七言律诗

去岁行宫此纳凉，今来凉却逼衣裳。都缘前日过山雨，遂致峭风解夏阳。路近因之到常早，斋虚觉以静无忙。支窗西北岩云蔚，其庶雨乎引领望。
常山峪行宫八咏 其一 绿樾径
作者：弘历
朝代：清
体裁：七言绝句

年年樾径必循披，入室升堂又一时。絜矩设于子游问，无端却恐灭明嗤。
常山峪行宫八咏 其七 翠风埭
作者：弘历
朝代：清
体裁：七言绝句

翠色风声合相宜，底须分别主宾谁。当前披得绿泠者，正是南薰解阜时。
常山峪行宫八咏 其三 青云梯
作者：弘历
朝代：清
体裁：七言绝句

岩梯霭霭羃青云，假借如徯士子群。与我虽云不相涉，用斯谁责亦应勤。
常山峪行宫八咏 其二 虚白轩
作者：弘历
朝代：清
体裁：七言绝句

八景初题癸亥年，或吟或竟罢吟篇。兹来历数前成什，趁爽挥毫足十全。
常山峪行宫八咏 其五 如是室
作者：弘历
朝代：清
体裁：七言绝句

岭度石梁世里强，行宫驻跸喜晨凉。设云如是邻禅语，结习于斯我未忘。
常山峪行宫八咏 其八 陵霞亭
作者：弘历
朝代：清
体裁：七言绝句

夕佳山气喜渊明，霞影陵来座底横。设以翼然拟飞鸟，较他鸦背更多情。
常山峪行宫八咏 其六 蔚藻堂
作者：弘历
朝代：清
体裁：七言绝句

含饴昔此沐深恩，娱侍那能识圣源。稔冉光阴六十载，即今我又抱元孙。
常山峪行宫八咏 其四 枫香坂
作者：弘历
朝代：清
体裁：七言绝句

几馀散步小徘徊，石径岩扉迤逦开。却以昨朝过渥澍，青枫冉冉送香来。
常山峪行宫八景 其一 绿樾径
作者：弘历
朝代：清
体裁：六言诗

一径引人入胜，千林宛尔相亲。怪底宜来雨后，悬崖溅沫垂绅。
常山峪行宫八景 其一 绿樾径
作者：弘历
朝代：清
体裁：五言绝句

灌木盘山腰，浓阴日蓊翳。豁开壶中天，迥异人间世。
常山峪行宫八景 其一 绿樾径
作者：弘历
朝代：清
体裁：七言绝句

灌木重重翠郁森，秋来犹自有清阴。携筇不为寻佳胜，触目无穷山水心。
常山峪行宫八景 其一 绿樾径
作者：弘历
朝代：清
体裁：七言绝句

行过独树如张伞，忽入连林似设帷。一例青油布阴处，问谁煮靛染为之。
常山峪行宫八景 其一 绿樾径
作者：弘历
朝代：清
体裁：七言绝句

隔岁未寻绿樾径，当秋恰到白云间。行围塞上看山好，路便先教看好山。
常山峪行宫八景 其七 翠风埭
作者：弘历
朝代：清
体裁：七言绝句

丛林籁作风含翠，曲埭秋来叶有丹。一啸苏门天地阔，飘飘直欲驾仙鸾。
常山峪行宫八景 其七 翠风埭
作者：弘历
朝代：清
体裁：六言诗

威纡翠埭林穿，草虫花蝶风前。俯仰物物自得，会心一为听然。
常山峪行宫八景 其七 翠风埭
作者：弘历
朝代：清
体裁：七言绝句

岩树风过翠浪翻，重重罨秀入山轩。未教枫色霜前紫，且听溪声雨后喧。
常山峪行宫八景 其七 翠风埭
作者：弘历
朝代：清
体裁：五言绝句

野木不知名，雨后增新翠。谁云塞北山，却有江南致。
常山峪行宫八景 其七 翠风埭
作者：弘历
朝代：清
体裁：七言绝句

风自有声却无色，偶参合相惬于斯。泠泠天籁翻崖落，借得林光与翠之。
常山峪行宫八景 其三 青云梯
作者：弘历
朝代：清
体裁：七言绝句

几叠林峦碧霭凝，盘纡界道一条冰。幽偏不是青云路，只许诗人偶一登。
常山峪行宫八景 其三 青云梯
作者：弘历
朝代：清
体裁：七言绝句

嫩翠浓青杳莫分，天风吹织紫绡纹。自知不是安期侣，足底胡然步入云。
常山峪行宫八景 其三 青云梯
作者：弘历
朝代：清
体裁：七言绝句

展步层岩认作梯，分明百级有高低。士无贤不肖由此，应识南华论物齐。
常山峪行宫八景 其三 青云梯
作者：弘历
朝代：清
体裁：六言诗

蓊匌千重罨秀，巉岩百级绝尘。大似子房奇士，陈平何物堪伦。
常山峪行宫八景 其三 青云梯
作者：弘历
朝代：清
体裁：五言绝句

青云信有梯，丹崖暂延伫。鹿豕出翠微，逢迎务光侣。
常山峪行宫八景 其二 虚白轩
作者：弘历
朝代：清
体裁：六言诗

小轩虚白堪怡，匡床凭几栖迟。蓦忆前秋此际，清光不隔多时。
常山峪行宫八景 其二 虚白轩
作者：弘历
朝代：清
体裁：七言绝句

架得萧轩三五楹，偶来辄喜向虚明。前秋诗约分明在，指点烟岚是旧盟。
常山峪行宫八景 其二 虚白轩
作者：弘历
朝代：清
体裁：七言绝句

此轩终岁守恒虚，此日忽看坐白与。借问谁为领妙者，究之非彼亦非予。
常山峪行宫八景 其二 虚白轩
作者：弘历
朝代：清
体裁：五言绝句

虚室能生白，一气常函三。閒情空外寄，妙道个中参。
常山峪行宫八景 其二 虚白轩
作者：弘历
朝代：清
体裁：七言绝句

行宫结宇底须多，据景标名便可歌。虚室三间无别物，到来惟见万签罗。
常山峪行宫八景 其五 如是室
作者：弘历
朝代：清
体裁：七言绝句

向年入室人如是，今岁入仍如是人。试曰相应定何者，一篇说著古稀新。
常山峪行宫八景 其五 蔚藻堂
作者：弘历
朝代：清
体裁：七言绝句

吟句无烦求俊逸，浅言亦可畅清怀。翠崖有问如何荅，记我今朝意甚佳。
常山峪行宫八景 其五 蔚藻堂
作者：弘历
朝代：清
体裁：七言绝句

清秋峦壑澹烟光，翰墨香生蔚藻堂。西抹东涂浑不藉，由来大块假文章。
常山峪行宫八景 其五 蔚藻堂
作者：弘历
朝代：清
体裁：五言绝句

花木畅生意，大地蔚菁藻。忘言入静观，忻然惬怀抱。
常山峪行宫八景 其五 蔚藻堂
作者：弘历
朝代：清
体裁：六言诗

蔚藻尔时书堂，每来翰墨生香。正拟摛词且置，无过大块文章。
常山峪行宫八景 其八 陵霞亭
作者：弘历
朝代：清
体裁：七言绝句

亭子峰巅四望赊，衣裾轻拂惹烟霞。问谁倚石云根动，散作天边一缕斜。
常山峪行宫八景 其八 陵霞亭
作者：弘历
朝代：清
体裁：五言绝句

危亭搆峰顶，面面青㟏岈。踏石片云飞，去作天边霞。
常山峪行宫八景 其八 陵霞亭
作者：弘历
朝代：清
体裁：六言诗

夷嵏位置孤亭，四邻山色来青。六法谁能貌取，岚霭都无定形。
常山峪行宫八景 其八 陵霞亭
作者：弘历
朝代：清
体裁：七言绝句

峰顶有亭真翼然，下临无地上空天。莫云一宿堂堂过，暮霭朝岚结览全。
常山峪行宫八景 其八 陵霞亭
作者：弘历
朝代：清
体裁：七言绝句

西岭翻来晚照明，林欺霞色斗新晴。今朝祗喜无纤翳，岂计寻常点太清。
常山峪行宫八景 其六 如是室
作者：弘历
朝代：清
体裁：五言绝句

如是如是室，坐对清秋山。游山室中人，不费往与还。
常山峪行宫八景 其六 如是室
作者：弘历
朝代：清
体裁：七言绝句

室名如是如何是，如是室名如是何。而我朅来吟七字，今原非此昔非他。
常山峪行宫八景 其六 如是室
作者：弘历
朝代：清
体裁：六言诗

秋初山有馀翠，霁后室生爽寒。最是长宜静坐，奈予每少几閒。
常山峪行宫八景 其六 如是室
作者：弘历
朝代：清
体裁：七言绝句

自是新秋坐清昼，不殊前岁对閒窗。碧空似我澄无滓，何所得来心可降。
常山峪行宫八景 其六 蔚藻堂
作者：弘历
朝代：清
体裁：七言绝句

远观近揽总相宜，笔研精良又此时。三百一言蔽之耳，笑予何必以多为。
常山峪行宫八景 其四 枫香坂
作者：弘历
朝代：清
体裁：七言绝句

山花野草无不馥，何事其香独属枫。意谓秋来变霜露，饶他几点特馀红。
常山峪行宫八景 其四 枫香坂
作者：弘历
朝代：清
体裁：六言诗

青枫过雨霏香，诘曲兰椒里强。陟顶砉然长啸，千峰紫翠夕阳。
常山峪行宫八景 其四 枫香阪
作者：弘历
朝代：清
体裁：七言绝句

仙人石室青霞封，偓佺招我相陪从。琥珀遗尧不曾食，念兹长谢游仙踪。
常山峪行宫八景 其四 枫香阪
作者：弘历
朝代：清
体裁：七言绝句

欲红未红枫树枝，寥萧凉籁袭人吹。恍疑身在耆阇窟，参得香林拖地眉。
常山峪行宫八景 其四 枫香阪
作者：弘历
朝代：清
体裁：五言绝句

清吟步脩阪，衣袂泛秋凉。金风飒然过，微闻山枫香。
常山峪行宫即事
作者：弘历
朝代：清
体裁：七言律诗

山行时霁亦时阴，旅况田功两系心。田已非乾旅非潦，泽诚弗浅幸诚深。普过大岭资筹度，至止岩宫验昔今。八景当前如一瞬，十全已毕不重吟。
常山峪行宫即景
作者：弘历
朝代：清
体裁：五言律诗

南北连山色，东西接路程。有轩真可憩，无牖不含清。近听禽鸣树，遥看鹿食苹。偶因吟旧句，仍复发新情。
常山峪行宫即景
作者：弘历
朝代：清
体裁：七言律诗

捲幔秋光到座边，云开为我矗青莲。步苔衣湿蛩吟露，望坂枫香鹿叫烟。自是林泉多蕴藉，依然书史得周旋。饶他只有松阴鹤，夜夜空山抱月眠。
常山峪行宫即景
作者：弘历
朝代：清
体裁：五言律诗

玉露金风候，崇山峻岭间。居停有古屋，是日辟林关。窗纳三秋爽，门萦一水环。置邮传阁本，批阅敢偷閒。
常山峪行宫叠旧作韵
作者：弘历
朝代：清
体裁：五言排律

好山如活画，面面向人前。拱北近仙境，维南带古边。堂皇开太室，俎豆展宾筵。风自无尘地，云犹歌旦年。骋怀真致静，得句欲捐妍。最喜翠微表，洪崖可拍肩。
常山峪行宫叠旧作韵
作者：弘历
朝代：清
体裁：五言排律

行宫向题句，勒壁迹成前。此日方绥远，流沙已扩边。凯归应劳酒，新附合宾筵。翠䍐临遥塞，黄云阅有年。窗閒一晌静，霁后万峰妍。讵曰今无事，吾方未息肩。
常山峪行宫叠旧韵
作者：弘历
朝代：清
体裁：五言排律

景爱三秋始，恩思廿载前。音容魂梦里，岁月鹿蕉边。小憩松篁阁，还陈翰墨筵。诚知仙是幻，堪以日为年。列岫迎窗翠，閒花绕砌妍。继绳吾未逮，矢此一心肩。
常山峪行宫怀旧
作者：弘历
朝代：清
体裁：七言律诗

青云丛处敞离宫，昔日今时驻跸同。捲幔山岚千面合，开轩岩树四邻通。垂绅瀑水无心白，对客閒花著意红。廿载恩勤成一瞬，几番青睐仰高空。
常山峪行宫晚坐纳凉
作者：弘历
朝代：清
体裁：七言律诗

岩馆西峰阴上早，满庭乔树发轻飔。何曾关外热关内，毕竟候常非候移。有暇拈毫还摘句，乘凉模古亦临池。晚来西北油云布，涤暑惟时雨正宜。
常山峪行宫晚景
作者：弘历
朝代：清
体裁：五言律诗

雨后夏增爽，况于关外居。四山云吞吐，一谷稼幪与。高树夕阳朗，閒庭晚籁虚。例斯批阁本，有暇亦翻书。
常山峪行宫晚晴即事
作者：弘历
朝代：清
体裁：七言律诗

昨日申初今未末，都逢陈雨喜非长。田畴越茂绿云野，辎重皆过青石梁。八景弗题缘减咏，一时游目惬乘凉。捷音陡忆应即至，郁悒偏增五内忙。
常山峪行宫晚秋·其一
作者：弘历
朝代：清
体裁：七言绝句

山容似画淡弥趣，秋色如诗老益工。拾级丹梯搴雾荔，背屏翠壁眄霜枫。
常山峪行宫晚秋·其三
作者：弘历
朝代：清
体裁：七言绝句

峣峰无数入窗纱，写照窗前了不差。正虑遥天无点缀，林边恰噪晚归鸦。
常山峪行宫晚秋·其二
作者：弘历
朝代：清
体裁：七言绝句

谷口风来声觉壮，溪头潦尽影含清。朝隮一缕因移石，去作白云天外横。
常山峪行宫晚秋·其四
作者：弘历
朝代：清
体裁：七言绝句

急雨驱云增暮寒，秋英绕砌湿阑干。遣怀不苦吟情涩，底用拈须一字安。
常山峪行宫阅本
作者：弘历
朝代：清
体裁：五言律诗

清晓驻常山，于斯阅本闲。讵惟批我诺，敢不敬其间。昨者逢膏渥，依然报雨艰。南瞻颙肃吁，尺泽宥民瘝。
常有
作者：弘历
朝代：清
体裁：古风

常有云经天，究无雨沾地。悯农眼欲穿，罪已心如醉。朅来绿野亭，迟见黄云穗。桔槔苦耕夫，稍救禾苗稚。十日纵可待，倏忽过三四。把卷解烦忧，增惭聊拨置。
常雩之祭岁每亲行适以后丧未过百日遣亲藩恭代行礼瞻望南郊敬成六韵
作者：弘历
朝代：清
体裁：五言排律

失配心诚痛，勤民志敢移。徒因丧未释，遂致祭如亏。静验相遭故，明为引慝时。东郊况需泽，首夏已过期。麦陇嗟无及，禾田难再迟。瓣香伸叩吁，额手望恩慈。
常雩恭祭南郊礼成敬述
作者：弘历
朝代：清
体裁：五言律诗

祗祓晨兴早，倌人夙展軨。斋钟鸣傍曙，乡烛灿于星。龙见修禋祀，璧陈希佑听。东郊正需泽，颙仰霈时灵。
常雩斋居
作者：弘历
朝代：清
体裁：七言律诗

宜旸宜雨信无违，茂对清和丽琐闱。敢诩休徵符肃又，不忘敕命凛时几。斋宫籁静猊烟直，高阁宵清玉漏稀。却忆迩年当此际，望云常自夜披衣。
常雩斋居
作者：弘历
朝代：清
体裁：古风

旬馀逢八斋，端居得静便。静便心应适，而转愁绪繁。绪繁云缘何，望泽意殷然。往来郭门外，非不麦芊芊。及时施甘膏，乃可期饼饘。絮云亦屡作，率被狂风牵。斋无不用敬，明禋况祈年。望柱占础润，遑问春阑珊。
常雩礼成敬述
作者：弘历
朝代：清
体裁：七言律诗

载举常雩祀泰圆，春霖早庆遍公田。更因沾霈求优渥，敢恃帡幪弛敬虔。乐具卿云扶瑞日，礼成和气散祥烟。南郊近日邀殊贶，果得肤功定蜀川。
常雩礼成述事
作者：弘历
朝代：清
体裁：七言律诗

二鼓惧闻蓬勃作，四更欣听雭�鸣。升舆始幸风徐止，望燎终怜雨未成。承祭常雩硕惠实，值龙已见讵循名。滋禾益麦正时矣，敢曰大田兹遍耕。
常雩礼成述事
作者：弘历
朝代：清
体裁：七言律诗

崇隆玉陛泰坛圆，咫尺明威对昊乾。祭举常雩占角后，泽沾三日洁斋前。情知夏长秋成远，颙吁五风十雨骈。敢幸时和弛乾惕，躬亲昭事愿年年。
常雩礼成述事
作者：弘历
朝代：清
体裁：七言律诗

巡方昨岁庚戌过，与祭今年辛亥临。日以符前盛该茂，明当启后偶奇金。诚祈首夏甘膏继，敢恃季春渥泽深。迩近屡阴犹未雨，越因兆美倍颙钦。
常雩礼成述事
作者：弘历
朝代：清
体裁：七言律诗

幸逢甘泽夏春连，远祭时行益企然。虽曰协和值于是，更希绥屡继乎前。币氶玉奠寸衷肃，镈始金声中吕宣。陟降省缘过六十，必躬期永奉皇乾。
常雩礼成述事
作者：弘历
朝代：清
体裁：七言律诗

春雪优沾谓卜丰，侵寻望雨昨年同。曰常雩即殷勤祷，希顾鉴斯敬畏衷。谢佑贞师靖海寇，祈施甘泽切田功。七旬有八能蒇礼，何莫非蒙帝眷崇。
常雩礼成述事
作者：弘历
朝代：清
体裁：七言律诗

昨冬三白幸优滋，春去夏来泽又迟。十岁率逢九岁旱，常雩已是暵雩时。堪怜二麦苗而秀，亟待新禾耘以菑。肃叩为民虔请命，庶几云凑雨霶施。
常雩礼成述事
作者：弘历
朝代：清
体裁：七言律诗

稼穑知艰公旦陈，常雩致祷此躬亲。京畿虽雨仍希泽，豫省久乾切吁仁。调幕无能惟责巳，铭盘有戒在新民。纪年五十七旬五，天眷何修厚遇身。
常雩行事于祈年殿以是年鼎新圜丘礼成敬述
作者：弘历
朝代：清
体裁：五言律诗

辰见夏维孟，常雩举盛仪。春畬深志庆，时泽更希垂。宝构方新焕，璿坛暂奉移。祈年诚有素，即事倍乾寅。
幕府山
作者：弘历
朝代：清
体裁：七言绝句

建幕当年识茂弘，渡江事业赖经营。济时宜进曹樊辈，乃在贺循与顾荣。
平原
作者：弘历
朝代：清

驱车渡平原，因作平原行。平原公子喜宾客，一时豪士列坐盈。美人笑躄者，请头太不情。造门自谢客复至，至今难论伪与诚。所幸毛遂一脱颖，顷刻辨论从约成。当时齐楚魏公子，皆云好士略可评。脱秦得济于狗盗，乱楚不断于朱英。如姬窃符夺晋鄙，危计密定亥与嬴。客不过如此，主亦奚足称。呜呼战国尚谲诈，其真贤者惟应隐迹衡门耕。
平原行
作者：弘历
朝代：清
体裁：古风

平原高楼临广津，平原楼上多美人。槃散行汲河之滨，美人一笑躄者嗔。竟往索头君未许，岁馀宾客稍引去。怪而问知贱士由，乃斩笑躄美人头。造门谢躄客始留，卒得毛遂纵约收。颖脱而出固亦奇，三寸舌强百万师，此事半信还半疑。美人之头伪乎真，躄未谋面奚区分，来去亦何与众宾。大都龙门务辞工，传奇乃致失平公，战国机械以为功。邈矣吐哺握发风，同时更有狗盗雄。
平原行
作者：弘历
朝代：清
体裁：古风

驱车度平原，因作平原行。平原公子喜宾客，一时豪士列坐盈。美人笑躄者，请头太不情。造门自谢客复至，至今难论伪与诚。所幸毛遂一脱颖，顷刻辨论从约成。当时齐楚魏公子，皆云好士略可评。脱秦得济于狗盗，乱楚不断于朱英。如姬窃符夺晋鄙，危计密定亥与嬴。客不过如此，主亦奚足称。呜呼战国尚谲诈，其真贤者惟应隐迹衡门耕。
平原览古
作者：弘历
朝代：清
体裁：七言律诗

鬲津河畔此严城，揽结踟蹰论古情。下士谦恭传赵胜，王臣节义独真卿。高台吴望陆机筑，荒甸齐军韩信营。红雨绿云春烂漫，一犁犹自待深耕。
平原道中作
作者：弘历
朝代：清
体裁：七言律诗

古县鸣梢发六驺，观民徐度短长邮。平原食客传豪志，韩信连营想壮猷。却幸迩年复元气，即看连垄茁来牟。有司除道非先务，教养良方要亟求。
平安月镜居
作者：弘历
朝代：清
体裁：五言律诗

竹报平安久，居延月镜新。随流皆可住，不系那迷津。溪树入宵暗，波风送爽频。明霞光亦隐，望渐失鱼鳞。
平安月镜居叠旧作韵
作者：弘历
朝代：清
体裁：五言律诗

室舫编湘竹，天然君子居。三庚又依尔，一镜乍辉如。籁爽生斑翠，波光浸碧虚。涉江怀古咏，瓶子好装蕖。
平定准噶尔功成恭上皇太后徽号御殿受贺诗以言志
作者：弘历
朝代：清
体裁：七言律诗

从来西北不庭方，戡乱聊携数月粮。何必先驱张挞伐，早知载道迎壶浆。遐荒底定千秋晏，徽号欣承爱日庆。岂不慰思宁即慰，训垂文子惧方长。
平定准噶尔告祭太庙述事
作者：弘历
朝代：清
体裁：七言律诗

告成蠲祀异尝蒸，太室薰风瑞霭凝。梗化昔延六十载，怀恩今挈百千朋。伊犁辽阻奚堪恃，列祖威灵实式凭。久计永安方廑念，敢因蒇事忘兢兢。
平定台湾联句
作者：弘历
朝代：清
体裁：七言排律

不意妖氛煽海壖，擒凶蒇事逮经年。渐仁摩义惭惟我，发虑出谋几在先。襟带南溟乃闽省，依毗外郡曰台员。肇开荆棘寇伏莽，旋据荷兰水跕鸢。谶应鸡鸣虽岛窃，武成犀射竟波平。百年有五天瞻斗，一府�三星列躔。土沃产丰饶粟蔗，人庞奸杂长蚳蝝。倡邪张鲁讹添弟，投溺卢循妄得仙。琯动葭灰竿始揭，腊沾麦雪牍来传。是何蠢尔竟敢尔，即以未然知必然。仕简病昏已弗奏，承恩观望彼迟前。府城遂梗南北路，贼势翻支左右甄。诸将懈心权忌贰，多兵分背气难联。军枢屡谕洞观火，师律一新甚改弦。诚负重恩老且惫，犹矜先志世仍延。能臣濒厦旌麾驻，旧督临疆节制专。锡舍赏因占面革，壮猷诛盍誓躯捐。系累匪目危城复，保障群心士气全。立炮四门雷隐隐，决溪一道浪溅溅。攻严力拟凭蹄噭，战锐民皆具粥饘。拜井欲同耿恭矣，呼庚何异叔仪焉。两军屡敕为速救，乙览来章动轸怜。魏大斌援围未解，蔡攀龙捷信俄迁。地瓜且啖饥肠奋，刺竹终完望眼穿。大义夙明褒尔众，深恩己久入人坚。获嘉闻喜县名志，通德旌贤里额悬。但解贪财售贼米，预加施惠免民钱。济师请使遥情烛，筹将知人睿虑渊。召募涣其群授策，胁从赦勿治腾笺。戎行起粤黔湖蜀，储糈浮江汉海川。熟计事难庸旅了，改图功俾重臣肩。百巴图鲁驰骁将，万林爽文空鹘拳。矧彼鸱张乌合伍，逞于蚓穴蚁封边。伪官护驾猴新沐，废弁都司蜴善缘。坐即索钱原惯蠹，跛惟运米亦怜蚿。幻谈测字口召祸，诡托画符女起祅。旂幅虚分二百杆，番银箕敛一千圆。虫沙立化辜咸伏，魁首阵羁法置骈。巨旆启行金气肃，长缨破浪汐程便。祥符崇武鹢中舣，赐与平安螺右旋。秋发冬臻晓并夜，舟登风候海连天。视如迟乃欣成速，止本齐还到匪偏。表楔天妃灵肸蚃，登坛大将壁新鲜。用材职吏与乡举，利器厚刀偕火铅。八卦山初及锋试，廿人哨早已旗搴。化龙守垒遮防密，舒亮寻巢声势牵。五队埋根龙豹合，两庄犄角鹳鹅翩。双溪三块惟荒土，游厝灰磘少剩椽。危境顿安欢以迓，褒言才听感而涟。西沿洋尽经收荡，北入山应捷剪虔。斫柴焚寮迅顷刻，骇麇伏雉看骈阗。门开斗六逼大里，街越螺双扼水连。逆眷躏牛尘乱辙，叛徒跃马落惊弦。沿途倏净平台近，径渡何虞带水潺。竹栅土城犹纸耳，昏鏖旦刬乃歼旃。溪头浊水夷千垒，天半高山碎一卷。产逆坐为枭种累，替身空仗兔谋颠。张罗直到番穷社，易服真疑贾列廛。喜报遂闻成槛絷，孚人争看用徽缠。堪嗔僣号同一贵，最快生俘异道乾。撇捩允资众军勇，勤劳实藉两人贤。愧无遑那筑京观，役弗淹谁阻濑船。并自侯封俾爵晋，叠加勇号待功竣。四团服采荣颁衮，再晕冠翎宠珥蝉。职领武文巡节莅，任需道府御屏铨。漳泉分籍田兮宅，郡县增城石或砖。绣使罢差台制改，冬卿衔命土功涓。牛区外界询前事，蟫拂东征鉴旧编。知彻微彰爻系蕴，理徵迟速典谟篇。希闻自古机操券，更愿从今燧息烟。逭赋蠲租施后惠，殃民纵吏悔前愆。联吟志过非志喜，志鬯国威万里宣。
平定苗疆联句
作者：弘历
朝代：清
体裁：古风

初正吉例举吟赓，八七耆应罢墨卿。却以征苗溯终始，仰惟训政禀权衡。五溪杂种盘辰沅，三省顽民别熟生。賨布贡输始秦世，精夫嵎负受宗成。魏开蛮僭冉田氏，隋肇唐增锦叙城。柱铸五千文琐琐，州连二十誓硁硁。荆湖置邑封俄弃，桂海投词语太�。司袭长官空擘画，抚偏开府费支撑。诒谋两世绥之定，建立三厅鉴厥诚。六十年长知帖帖，五三番免惠嬛嬛。加徵改土从无意，楚徼黔疆暗有盟。两处督臣闻信发，同心劲旅尅期行。客民取利撩蜂虿，郡吏养奸等瞽盲。提镇飞章初入奏，凤乾接檄亟趋程。鸱张湖迩先来驿，豨突黔遥继报京。镇静托查通省伍，酌斟急调远方营。预邀电击重闉辟，如约风高一火轰。嗅脑旧围沙阵散，批肩新寨石墉倾。望中草树知熸垒，步底松桃已启枨。都固桥支柴屹齾，长冲塘拔笋崚嶒。邛州改道制军进，秀县先行阁部英。斫阵夺旗群贼退，邻雄楚助万夫勍。梨场芟刈净遗蘖，龙坝周防瞭列枰。获谍烛心诛鬼蜮，连圻熏穴絷鼯鼪。□山裂扇僛而舞，黄坂闻弦走且�。井钺参旗两合帜，水头地眼五分輣。会攻土空驱丛蚋，径赴永绥焫聚虻。迎刃竹知罔弗解，当锄兰亦不留萌。夺粮猝遇欃星掣，设伏尤宜蚩雾盈。瓜蔓垄头应绝种，麻生蓬里敢称名。西梁上下救援断，乌草卡营守禦惊。直入沙兜肯回顾，跨凌上坎遂先鸣。薄河欲窜梁无渡，刬砦兼收粟不耕。潜岸忽来髀倏解，搜林尽戮发空鬡。茶它雨滑蹄穿蹶，柳夯泥深首涅黥。即鹿祥徵牝叠牡，剪魁捷速舅随甥。石驰木走地非阻，雺闇冰凝天总晴。坡躏十三焚似赭，丑歼数百醢为鲭。摧龙角峒安能堵，排鸦保山谁敢撄。枭认首渠前附贼，党祛遗种外姻兄。头坡遂得破其险，马峒弗能据厥嵘。线路溪岩寨那保，鸡栖埘□处禁声。莽牛善触彩旗仆，游駾思奔白组萦。缴械还拿销夜冻，炮腾士跃踏晨霙。坳称平逆先几兆，陇到临巢后路侦。冈铲几重徒结石，势环三面胜浮罂。大宫小霍灰经宿，岫断峰连决四更。剑快得锋知必割，岭颓全壁讵堪擎。箭传蛮子崇山缚，刃剚孚人武水呈。境视隔河田没罫，图披撮土芥飘瀛。和琳独任尖云克，登保先超绝岸横。遂佔黄莲坡迤逦，遥通赤竹岭寮棚。风宁许捧虚凭怒，虎纵誇强卒倒绷。麻里并犁三窟偪，踏车久碎一家烹。乍揕坝角罗毚兔，乃拉巢骸拆腐麖。妄欲养牛批郤窾，尚思遮雀返咿嘤。歌歌腊霭俱漂蚁，戢戢鱼游也剪鲸。馘献级标申国法，身缧属纆快人情。改前规制俾知顺，善后机宜为细评。久著十全赢树绩，肯臻九仞议停征。一之为甚岂可再，重以加酬尚觉轻。邪教乘机犯湖北，锐师下汉赖防兵。杨陈递衅军门鼓，张聂双俘廷讯搒。市燬小坳提噩梦，河乾湖砦息狂酲。松间莒缒人谋密，雨后昆炎穹佑贞。雪碛放雷去螟蟘，鬼坉拜佛磔嫈嫇。南夷安岭烟崖赭，北荡军山汲道争。姚孽待剸膊刘孽，鞍坪昨烬洗茅坪。乃茭乃糗峙由帑，频赈频蠲爱逮氓。谟典足徵际斯盛，羽干未信择焉精。示灾乙卯诚躬罪，遇稔丙辰叩昊宏。业业兢兢戒黩武，与民同乐保升平。
平定金川恭上皇太后徽号礼成志庆
作者：弘历
朝代：清
体裁：七言律诗

五年筹笔合予躬，廑念慈恩日夜同。幸值鸿功靖笮徼，宜崇燕喜悦萱宫。欣擎册晋和阗玉，那数柱题交阯铜。位禄寿名得因德，真堪古史迈其彤。
平山堂
作者：弘历
朝代：清
体裁：七言律诗

梅花才放为春寒，果见淮东第一观。馥馥清风来月牖，枝枝画意入云栏。蜀冈可是希吴苑，永叔何曾逊谢安。更喜翠峰馀积雪，平章香色助清欢。
平山堂
作者：弘历
朝代：清
体裁：七言律诗

西寺西头松竹深，欧阳旧迹试游寻。江南山色秀无尽，二月韶光美不禁。四字檐端垂圣藻，千秋座右揭官箴。春巡处处前徽仰，到此尤廑吁俊心。
平山堂杂咏
作者：弘历
朝代：清
体裁：古风

镜川经几曲，舣棹陟山蹊。兰若真殊绝，曾邀太白题。岩松无偃盖，一一欲干霄。禹贡还堪验，维扬厥木乔。江南山尽下，淮北野无边。胜地谁名此，欧阳两字传。玉梅香已发，天竺红且茜。冀北盆中珍，寻常烟野见。齐谐以蜀传，茗叶未抽全。且就携来种，试烹第五泉。
平山堂联
作者：弘历
朝代：清
体裁：联

诗意岂因今古异；山光长在有无中。
平旦
作者：弘历
朝代：清
体裁：古风

孟子言平旦，惟戒人梏亡。岂知曲阿明，所被遍圆方。粤宛鼓太和，清明含百昌。夜气于旦见，匪谓阴胜阳。我每因宵衣，逢斯于山庄。金乌扶桑枝，沧沧复凉凉。露光湛浅芜，其芳袭人香。林禽与原兽，各自适其常。何所容好恶，人物胥同良。出王及游衍，亦怀抑戒章。
平望
作者：弘历
朝代：清
体裁：七言律诗

景霁风微湖似镜，轻帆廿里畅人心。楼台远近称吴望，老幼扶携渐越音。泽满鱼虾船作市，地多桑柘树成阴。吾民庶矣思藏富，惟有祈年志倍钦。
平桥
作者：弘历
朝代：清
体裁：七言绝句

初驻游龙第一程，平桥骋望绿波平。迎銮黎庶肩摩溢，舟水相关喻众情。
平湖秋月
作者：弘历
朝代：清

春水初生绿似油，新蛾泻影镜光柔。待予重命行秋棹，饱弄金波万里流。
平湖雨渡·其一
作者：弘历
朝代：清
体裁：七言绝句

尽驱骤暑送微寒，荷芰香中荡木兰。恰到湖心飞急点，阵云来自玉峰端。
平湖雨渡·其一
作者：弘历
朝代：清
体裁：七言绝句

迷茫景里泛轻艭，仿佛潇湘烟雨江。最爱倾珠看荷盖，绝胜摐玉听蕉窗。
平湖雨渡·其三
作者：弘历
朝代：清
体裁：七言绝句

水天上下接空澄，壶里无冰玉是冰。若不破烟撑小艇，可人谁识米颠能。
平湖雨渡·其三
作者：弘历
朝代：清
体裁：七言绝句

烟丝斜拂布帆风，上下琉璃镜影中。蝉咽蜗盘花递馥，当前乐趣物情同。
平湖雨渡·其二
作者：弘历
朝代：清
体裁：七言绝句

未逾十日又符期，恰接前番彻底滋。今岁田功加倍好，持盈益励奉无私。
平湖雨渡·其二
作者：弘历
朝代：清
体裁：七言绝句

炎官后阵已收炎，秋色秋声取次添。今日许教游碧落，不须捲起水晶帘。
平湖雨渡·其四
作者：弘历
朝代：清
体裁：七言绝句

芙蓉色老荻芦苍，飐飐平湖意渺茫。疑是巫山垂玉泪，临秋重忆楚襄王。
平粜
作者：弘历
朝代：清
体裁：古风

塞外秋多丰，早霜逢昨岁。以此逮实时，未能饱结穗。市粮价因高，平粜命畺吏。何处弗勤民，为筹衣食遂。然吾更深思，盈虚消息义。享豫讵能恒，逢否有必至。即如蒙古人，育四畜生计。无须饲养劳，野草资食馈。长此孳息富，谷量应不啻。亦或遇疫年，合群尽倒毙。徒顾救无方，生计亦告匮。乃知循环道，往必复斯致。絜矩保泰难，怵惕深盟志。
平谷道中作·其一
作者：弘历
朝代：清
体裁：七言绝句

背指冈峦谷就平，烟郊霭霭畅新晴。村民知我重农意，叱犊扶犁不辍耕。
平谷道中作·其三
作者：弘历
朝代：清
体裁：七言绝句

老幼扶携出县城，相亲到处爱民情。图其安乐无多巧，政简还教官吏清。
平谷道中作·其二
作者：弘历
朝代：清
体裁：七言绝句

春日迟迟喜载阳，脱轻毳欲换绵裳。六朝来往于何异，麦陇绿深苗且长。
平阳淀水围
作者：弘历
朝代：清
体裁：七言律诗

围期较略过头鹅，尚聚凫鹥此淀多。漫颂川灵兹有效，由来祖制奉无讹。应声乱落如飘雪，拾堕旋收仍蔽波。小试可哉传罢猎，当春生意戒伤和。
平风静浪歌
作者：弘历
朝代：清
体裁：古风

风以浪为用，浪以风为鼓。风平浪静宜，浪静风平睹。我泛扬子亦数度，无不平静邀神祜。百神受职总天恩，敬天感神铭心所。昨日微雨今日晴，焦山速客亦已诚。往来画舫大江渡，何异太液与昆明。浪自静，风自平，巽二坎六息应声。布帆弗挂寂五两，轧轧双橹乘波鸣。中流揽景犹馀事，心恬因亦理解生。大之无极而太极，虽互为根静肇成。次之物来而顺应，为顺应者自静呈。观水虽有术，观澜亦末矣。不如寥天一无动，契其始告彼抽秘。骋妍者曷澄其末，返而求诸六经旨。
年来
作者：弘历
朝代：清
体裁：七言律诗

年来诗思如春草，芳意凄迷待雨生。讵比骚人工觅句，还同田父只知耕。半奁绿水菱花对，一坐青山画幅横。消得丁丁银箭永，不教几暇惹閒情。
幸圆明园途中偶成·其一
作者：弘历
朝代：清
体裁：七言绝句

雨洗郊原万亩青，苗怀新处几延停。依然去岁曾经路，此日凭舆意稍宁。
幸圆明园途中偶成·其二
作者：弘历
朝代：清
体裁：七言绝句

西山迎面叠浓青，拟为传真笔辄停。数日斋居烦热剧，心殷夏凊谒慈宁。
幸盘山启跸之作
作者：弘历
朝代：清
体裁：五言律诗

春日行时动，养和宜老年。盘山送佳气，御苑发华旃。润野无尘坌，连阡看麦芊。东门仍跨马，万众意欣然。
幸翰林院谒至圣祠因示诸臣
作者：弘历
朝代：清
体裁：五言律诗

兰台移法驾，柏殿礼先师。重道非徒重，斯文固在斯。千秋垂法则，一室俨金丝。景仰高山近，休辜浴凤池。
幸莲池书院叠旧作韵
作者：弘历
朝代：清
体裁：古风

莲池古名迹，志乘艳扶舆。葺新在后人，难言此不须。缀景既无尽，拓地颇有馀。因迥得高楼，疏下为明湖。所志在菁莪，宁云狎鸥凫。五台祝釐返，取道保阳俱。郡城斯莅止，聊以憩车徒。方伯请我临，兴贤其宜乎。结搆较前丽，藻井倒植蕖。贾辅与郝经，曾此贻前模。池莲则尚未，渌水立閒锄。浴沂风舞雩，意趣了弗殊。所愿经学昌，蔚蒸济世儒。
幸西苑接见朝正外藩年班回部哈萨克来使及四川土司土舍头人等之初次觐谒者即事得句
作者：弘历
朝代：清
体裁：七言排律

步辇西华西苑巡，匪游图觐远徕臣。夹衢左右纷迎接，露冕笑言普拊循。回部更番久依例，内旗札萨旧称宾。土尔扈入朝如雁，哈萨克流仰集鳞。来享来王来贺节，土司土舍土头人。抚兹武偃文脩世，益切盈持泰保寅。
幸避暑山庄即事得句
作者：弘历
朝代：清
体裁：七言律诗

前宵密雨昨快霁，避暑恰当启跸轮。讵以微疴疏夏祭，兹因全愈举时巡。弗炎斯爽欣惟众，不马而舆愧亦真。知我听之罪我听，自维原未歇肩人。
幸避暑山庄启程之作
作者：弘历
朝代：清
体裁：七言律诗

又是常年避暑时，由来两岁未行斯。分明似昔全殊境，展转于怀那措词。经国深猷述祖德，奉舆钦养缅慈仪。山庄指日跸将驻，踊惧难为即景诗。
幸避暑山庄启程之作
作者：弘历
朝代：清
体裁：七言律诗

祭泽传胪遴庶士，蒇诸务益敬勤增。巡方归未半月阅，避暑诹惟吉日应。鹭序鸳行列班聚，玉鞭珠勒启行仍。古稀天子犹乘马，无逸几垂元与曾。
幸避暑山庄启跸之作
作者：弘历
朝代：清
体裁：七言律诗

老年人率不禁暑，避暑诚应每岁行。况是山庄贻圣祖，遂教吉日发都京。前朝炎热兹更爽，左近沾霖此却晴。步出东门仍御马，既勤已亦惬舆情。
幸避暑山庄启跸之作
作者：弘历
朝代：清
体裁：七言律诗

通宵云净晓晴豪，避暑行旌例向遭。衣用祫纱破晨爽，帽垂氂毳却炎饕。东门依旧千官送，广甸怀新多稼叨。袖亸玉鞭控珠勒，敢为图逸谢年高。
幻花八咏用张鹏翀韵 其一 霜花
作者：弘历
朝代：清
体裁：七言律诗

灼灼裳裳玉有光，盘鸦难上内人妆。已看傍晓花如幻，欲笑回空蜂枉忙。青女女夷俱耐冷，释迦迦舍不关香。色空一合归无迹，底似凡英落自伤。
幻花八咏用张鹏翀韵 其七 笔花
作者：弘历
朝代：清
体裁：七言律诗

垂露非秋自蔚霞，管城无处不生花。宁关木本宁草本，抑是江家抑马家。意蕊心苗常护养，云勾月抺任横斜。雕章五色谁应伴，紫殿还闻设九华。
幻花八咏用张鹏翀韵 其三 风花
作者：弘历
朝代：清
体裁：七言律诗

宋玉兰台品藻台，雄雌辨后探花回。迷漫解使千峰暗，荏苒何曾镇日开。五里张公称意作，旬馀列子满身来。陆游诗本不经读，欲笑南华未是才。
幻花八咏用张鹏翀韵 其二 雨花
作者：弘历
朝代：清
体裁：七言律诗

烟片纷敷珠点微，真香无嗅有芬菲。最宜润景当帘织，却异残春作阵飞。何必指挥观色相，漫缘开谢悟因依。道场恰是维摩室，不著文殊自在归。
幻花八咏用张鹏翀韵 其五 灯花
作者：弘历
朝代：清
体裁：七言律诗

速胜韩湘顷刻誇，奇看火里自开花。欲嗤陈氏裁文绮，似拟王公笼碧纱。茎吐玉虫蠕缀细，蛾疑粉蝶仆飞斜。设云报喜事诚有，便盼红旗一片霞。
幻花八咏用张鹏翀韵 其八 心花
作者：弘历
朝代：清
体裁：七言律诗

四句金刚称六如，是花非密亦非疏。有如时雨沃之后，更在三春开以初。润玉辉珠宁贵艳，课无责有不邻虚。梦华朅和词臣韵，忆旧翻因偶不舒。
幻花八咏用张鹏翀韵 其六 酒花
作者：弘历
朝代：清
体裁：七言律诗

金樽荡漾坐花时，潋滟中含淳淑姿。红绿都教香是国，东西揔以玉为肌。春非他也芳常住，时复中之趣自知。何必生平不言酒，鲁共公论早曾披。
幻花八咏用张鹏翀韵 其四 浪花
作者：弘历
朝代：清
体裁：七言律诗

转蕙光风曲岸滨，文章水面散纷缊。讵关春信番番报，奚事群芳色色分。戢藻游鱼如隐叶，掠波轻燕讶蒸云。净真不染嫏嬛气，漫拟宜图六幅裙。
幽居庵
作者：弘历
朝代：清
体裁：古风

寒泉带曲溪，茂林锁层嵝。得趣以深径，纳远爱虚牖。南朝楼台无，太古云山有。幽居缅前贤，今人称居否。
幽居庵
作者：弘历
朝代：清
体裁：五言律诗

绿云深夐处，结屋号幽居。不辨明张昔，真堪师友予。群峰围峭茜，丛桂映扶疏。想见伊人致，徜徉赋遂初。
广东巡抚图萨布奏雨水粮价情形诗以志慰
作者：弘历
朝代：清
体裁：七言律诗

望雨春初系念焦，甘霖随获幸连朝。继兹仲月频沾泽，各属良田普发苗。已有谷船衔尾至，欣看粮价市头消。民天国本惟斯要，庆慰宁分近与遥。
广东巡抚张诚基奏报麦收八分有馀署陜西布政使倭什布奏报晴雨得宜麦田兆稔诗以志事
作者：弘历
朝代：清
体裁：七言律诗

早识春膏北省传，独惟望捷信犹延。粤郊报麦八分足，秦界称霖各府全。三月渥沾诚足慰，连宵未霈略增煎。肯堂虽奏农情忭，方寸增忧恐未然。
广东巡抚朱圭奏早稻收成八分有馀诗以志慰
作者：弘历
朝代：清
体裁：七言律诗

早稻登场报粤东，八分馀可号中丰。六旬岁满天垂佑，各省秋成稔率同。虽曰慰哉敢已傲，益惟艰尔念民穷。丙辰上日升平付，半载佛肩更慎衷。
广东巡抚郭世勋奏报二麦收成八分诗以志慰
作者：弘历
朝代：清
体裁：七言律诗

东粤向非种麦区，青黄今亦接时无。性宜南海诸郡县，熟逮夏秋鬻市衢。计以八分岁匪歉，早于北地候相殊。农功近远多佳兆，为是乾乾益凛吾。
广东巡抚郭世勋奏报二麦收成八分诗以志慰
作者：弘历
朝代：清
体裁：七言律诗

粤东地少人稠处，二麦青黄实藉资。收早故斯奏早至，属分统计八分贻。雨旸更幸时多若，中晚兼称稻可期。屡沐天恩阅佳信，自维何以克当之。
广东巡抚郭世勋奏报早稻收成八分有馀诗以志慰
作者：弘历
朝代：清
体裁：七言律诗

迤南气暖收成早，稻穫八分仍有馀。一晌奏章欣展彼，永言慰谢益钦予。岂辞奢望遥和近，惟是深思盈与虚。不自为君难不识，竟无片刻得心舒。
广东巡抚郭世勋奏报通省早稻收成八分馀诗以志慰
作者：弘历
朝代：清
体裁：七言律诗

率知予重食为天，速报早收各省然。每饬戒虚惟以实，自当恐后欲陈先。八分馀可称中稔，二麦还教赢夏田。额庆晚登或不减，海疆南望慰犹虔。
广东巡抚郭世勋奏早稻收成八分有馀诗以志慰
作者：弘历
朝代：清
体裁：七言律诗

早稻收成八分胜，则于中晚率堪知。披章粤左诚为幸，絜矩畿南那忘思。思在近乎每不置，幸诚远耳岂恒怡。即兹忧夥乐常鲜，可识君难无巳时。
广东巡抚郭世勋江西巡抚姚棻各报二麦收成分数诗以志慰
作者：弘历
朝代：清
体裁：七言律诗

炎方向弗重二麦，今渐民知重试耕。熟以北南先后异，到殊远近奏章呈。已欣东粤八分穫，却更西江馀有赢。畿甸欲过五日望，救期甘澍益怦怦。
广东巡抚郭世勋湖南巡抚姜晟各报早稻收成分数诗以志慰
作者：弘历
朝代：清
体裁：七言律诗

东广南湖同日报，南饶东略弗相如。远先摺发近后发，楚九分馀粤八馀。欠亦中丰民气豫，上斯连稔岁功书。似兹骈叠沐旻贶，亶切兢兢益凛予。
广东巡抚陈大文奏报早稻收成八分有馀诗以志慰
作者：弘历
朝代：清
体裁：五言律诗

粤东真福地，每岁早成勤。又喜秋七月，报来陈大文。八分馀有穫，踊价略无闻。岂不欣方寸，仍惟惕胜欣。
广东巡抚陈大文江西巡抚张诚基奏报早稻收成分数诗以志慰
作者：弘历
朝代：清
体裁：七言律诗

粤东熟早右江迟，远近报殊到一时。西则九馀诚上稔，东虽八越副中期。所希晚稼雨旸若，颙待秋成户口熙。岂不寸衷生慰豫，望擒凶首独焦思。
广东总督孙士毅奏报春雨沾足麦收丰稔情形诗以志慰
作者：弘历
朝代：清
体裁：五言律诗

东粤近邻闽，贼平民气訚。泽需岁惟首，霖霈月终旬。继此时优霔，起耕遍隰畇。披章宁不慰，望雨此忧频。
广东总督朱圭报早稻收成八分有馀诗以志慰
作者：弘历
朝代：清
体裁：七言律诗

收报西成南北异，诚缘早晚本殊方。即看稻熟登下稔，已是今秋第一祥。九宇关惟衣与食，寸衷祷在雨和旸。遇佳岂不因民慰，慰少忧多亦固当。
广东总督长麟奏报麦收八分有馀诗以志事
作者：弘历
朝代：清
体裁：七言律诗

去年报实北方早，今岁奏斯东粤先。雪短雨迟穫应后，南暄地润熟居前。欣中稔固副所望，得半收愁未必然。调幕鲜能深自责，别无术祇叩天怜。
广东督抚福康安图萨布报早稻收成八分有馀诗以志慰
作者：弘历
朝代：清
体裁：七言律诗

七闽春雨微愁短，东粤邻疆并系情。九十属州兹合计，八分馀稻报收成。夏秋为泽设时若，中晚之登更冀赢。擘奏囊能弗称慰，慰哉益畏慎持盈。
广元宫六韵
作者：弘历
朝代：清
体裁：五言排律

元为善之长，生物主东方。因肖岱宫式，落成灵宇庆。万家烟火庶，兆姓息孳昌。承德今升府，兴文并设庠。祈年协旸雨，希佑富耕桑。惟以民情愿，无非祖迹□。
广利渠
作者：弘历
朝代：清
体裁：七言绝句

乙丑疏渠灵济边，至今犹忆昔臣贤。垦田灌溉资千里，似此兴功何碍焉。
广利渠
作者：弘历
朝代：清
体裁：七言绝句

灵济祠边广利渠，灌田兴穑卌年馀。载咨方伯斯邦者，一意勤民可忘诸。
广利渠
作者：弘历
朝代：清
体裁：五言律诗

高氏疏源远，中山敷泽均。不辞费国帑，所冀利农民。数县资浇溉，一渠绕隰畛。经营知本务，尚尔忆前人。
广利渠乙丑直�督臣高斌奏请疏浚是渠引唐河之水注之灌田因锡是名
作者：弘历
朝代：清
体裁：七言绝句

重经此地忆贤臣，引水兴锄为利民。工作有则不无废，浚疏勉尔后来人。
广宁咏熊廷弼王化贞事
作者：弘历
朝代：清
体裁：古风

明季知兵数廷弼，而何复用王化贞。化贞愿请兵六万，一举辽东期荡平。是时叶向高当国，为其座主其言听。馀者多随顺附合，右廷弼乃如晨星。经抚不和必致败，笃信抚又张鹤鸣。一战诸将自大溃，廷弼退原罪不轻。化贞孙得功是任，得功乃言敌薄城。广宁大乱众奔走，一马二仆弃城惊。哭向廷弼弼微笑，此笑殊为不近情。国事为先私雠后，斯时何时私雠营。并致伏法因渝赂，丧师弃地国随倾。吁嗟门户害如此，要之其主昏不明。要之其主昏不明，作歌自警警后生。
广宁途中对雪
作者：弘历
朝代：清
体裁：七言律诗

癸亥归舆冬对雪，今番雪对季秋时。可知关外偏饶冷，且喜途中不负期。近甸遥山遍皴染，斜珠乱片正纷披。此间宿麦原无种，却为京畿系远思。
广宁道中
作者：弘历
朝代：清
体裁：七言律诗

囷鹿高堆富有秋，村农稍为展眉头。小阳春旭烘华旱，长女风光猎綵斿。素积鳞塍真胜玉，青含麦垄正如油。何当豳里连京洛，三白酬予望岁眸。
广宁道中
作者：弘历
朝代：清
体裁：古风

广宁道中跋马行，败垒荒堡频逢迎。云是当年防守处，江山坐失嗟有明。外猜内忌政纷乱，谋臧不从不臧荐。其间门户尚相争，文臣掉舌武臣窜。增饷未逮士卒家，逍遥河上拥棨牙。成梁华表至今在，爵里世胄沧桑誇。候台烽火更番置，朝侦夜望亦云备。设逻徒布千万兵，王师一举皆捐弃。辽东不保全辽西，破竹安禁飞骑驰。我来抚迹仰前烈，百年古县成雍熙。皇天无亲德惟本，民不可下曰可近。一言敬告守器人，待言守时计已晚。
广宁道中
作者：弘历
朝代：清
体裁：五言律诗

胜国扼冲地，陪都属邑城。昔今形势异，原隰凿耕盈。攻夺缅前烈，养教廑后营。重新修百堵，黎庶喜相迎。
广宁道中
作者：弘历
朝代：清
体裁：五言律诗

长亭复短亭，古县此重经。凭海负山处，卫中扼外形。一家非所论，九伐亦云停。寰宇今滋广，胥为筹永宁。
广安寺
作者：弘历
朝代：清
体裁：七言律诗

一带北山多梵寺，田情设教众藩欢。伊犁辟土久孳户，布鲁献逃新授官。慧草露滋三秀润，禅枝风飏万林攒。无端邪逆猖杂种，�灭期惟民广安。
广安寺
作者：弘历
朝代：清
体裁：七言律诗

北山一带佛宫罗，居选番僧演梵那。殊像西邻原不远，良辰馀暇遂相过。谁云慈寿祝无量，也觉庄严渐已多。设以广安喻治理，儒宗释典岂殊科。
广安寺
作者：弘历
朝代：清
体裁：七言律诗

北山梵宇接比邻，黄教兴缘示远人。遂有圣僧觐西域，永无厄鲁扰边尘。阶萋忍草何空色，庭长禅枝总净真。廿载伊犁滋富庶，广安斯亦足名循。
广安寺
作者：弘历
朝代：清
体裁：古风

莲宫及鹿苑，迤逦接北山。一以祝慈寿，一以示外藩。相去弗其遥，游乘片时閒。未能空五蕴，那足悟三幡。独因歌耆定，差云副广安。
广安寺叠乙未诗韵
作者：弘历
朝代：清
体裁：七言律诗

亘山叠树尽娑罗，胜地真宜创舍那。瞥眼谁期阅两载，散怀偶尔得重过。昔年祝愿成三幻，此日虚无说六多。柔远讵惟宣梵教，即今棫朴作儒科。
广安寺志事
作者：弘历
朝代：清
体裁：七言律诗

伊犁平定三十载，次第莲宫惬众欢。奚啻北荒来卉服，且看南澥萃金冠。惟期休养豫寰宙，不意猖狂犯梵坛。弗得已征廓尔喀，非缘广土画番安。
广安寺瞻礼六韵
作者：弘历
朝代：清
体裁：五言排律

蒙古尊黄教，其来已久时。以神道而设，因俗习为治。用接宗乘右，俾修摩竭仪。金容辉法相，玉律示毗尼。是日虔瞻礼，万年兼祝釐。广安宁讵此，土扈列藩维。
广州民杨能启年百岁妻年一百一岁特予期颐偕老之扁以旌人瑞并成是什赐之
作者：弘历
朝代：清
体裁：七言律诗

年登百岁已堪欣，偕老期颐古未闻。便是窦公无内子，欲赢罗氏有夫君。儿围孙绕倡随叶，五岭三山瑞霭氲。四字旌闾更成咏，祥徵庆典蔚慈云。
广慧寺行馆作
作者：弘历
朝代：清
体裁：五言律诗

蒙古奉黄教，转经延梵僧。行斋邻净域，驻辇向清塍。惜费虽频谕，摅忱各效能。更殷保泰志，问古有谁曾。
广济寺铁树歌
作者：弘历
朝代：清
体裁：古风

石桥之北凤城西，庄严净域开招提。我来白昼考岁月，苔阶偶抚昔人碑。石龟石柱出废址，如幻具足非然疑。宝构珠缨悬日月，相好特表天人师。戒坛左峙授摩羯，擘窠神迹辉云楣。曲廊右转筑精舍，虽城市也而幽奇。庭前倔强矗老干，摩挲不辨桐与桤。轮囷盘郁戛霄汉，层层旌节排神芝。白足僧人称铁树，木疏希见谁能知。大椿散木此其类，名以不坏理亦宜。很山千岁挺不朽，彼小隐耳奚堪题。饱参佛定得如是，熟阅世道何纷兮。天风为我吹万虑，童童盖下聊依迟。
广润祠昆明湖上旧有龙神祠爰新葺之而名之曰广润云
作者：弘历
朝代：清
体裁：五言律诗

灵祠俯碧津，丹雘为重新。云气生帷幄，波光漾柍桭。含弘敷大泽，时济佑斯民。梦雨昨飘瓦，知时恰及春。
广润祠请雨
作者：弘历
朝代：清
体裁：五言律诗

前月沾甘泽，又将廿日过。崇祠谒广润，灵雨冀滂沱。倏忽数年阅，徘徊五字哦。溪堂成小憩，庶政问如何。
广润祠请雨三叠丙午韵
作者：弘历
朝代：清
体裁：五言律诗

七载三叠韵，都缘请雨过。可知乏调燮，祇是吁□�。彼尚有拟稔，斯惟无计哦。夜微洒即止，晓霁叹云何。
广润祠请雨再叠丙午韵
作者：弘历
朝代：清
体裁：五言律诗

尺泽初夏渥，兹将弥月过。及时申悃愫，嘉澍吁霶�。稔熟原满拟，优膏恐负哦。流阴诚迅矣，一岁阅无何。
广润祠请雨叠丙午韵
作者：弘历
朝代：清
体裁：五言律诗

孟春优雪后，倏忽仲春过。近日频风作，谒祠祈雨沱。抒诚一意请，抱愧五言哦。云未西山吐，延睎叹若何。
广润祠请雨四叠丙午韵
作者：弘历
朝代：清
体裁：五言律诗

雨才二寸半，晴复六朝过。列幸泠风息，韩祈大雨沱。虔经九载请，吟愧五言哦。期较常年早，惟惭无奈何。
广源闸易舟过万寿寺至昆明湖登陆回御园沿途即景杂咏·其一
作者：弘历
朝代：清
体裁：七言绝句

广源一闸界东西，水截长河高与低。舟不可通应易进，早看舣棹候前堤。
广源闸易舟过万寿寺至昆明湖登陆回御园沿途即景杂咏·其七
作者：弘历
朝代：清
体裁：七言绝句

凤凰墩据水中央，来往频过眄渺茫。却似神洲耸瀛海，那教容易舣烟航。
广源闸易舟过万寿寺至昆明湖登陆回御园沿途即景杂咏·其三
作者：弘历
朝代：清
体裁：七言绝句

麦浪翻风麦穗翘，幸哉今度麦庄桥。碑亭志水昔年建，农计殷殷廑旰宵。
广源闸易舟过万寿寺至昆明湖登陆回御园沿途即景杂咏·其二
作者：弘历
朝代：清
体裁：七言绝句

花宫窈窕抌长川，云水僧人跪道边。风利不须重结缆，付他到点自参禅。
广源闸易舟过万寿寺至昆明湖登陆回御园沿途即景杂咏·其五
作者：弘历
朝代：清
体裁：七言绝句

玉河高水向东流，滚坝平铺雪浪浮。多少节宣资灌注，湖心西望峙层楼。
广源闸易舟过万寿寺至昆明湖登陆回御园沿途即景杂咏·其八
作者：弘历
朝代：清
体裁：七言绝句

东岸湖亭俯廓如，到斯登陆易轻与。军营驿传曾来否，捷报而今正盼予。
广源闸易舟过万寿寺至昆明湖登陆回御园沿途即景杂咏·其六
作者：弘历
朝代：清
体裁：七言绝句

绣漪桥北坦昆明，一碧澄波漾舫轻。奚必天孙费机杼，七襄宛在面前呈。
广源闸易舟过万寿寺至昆明湖登陆回御园沿途即景杂咏·其四
作者：弘历
朝代：清
体裁：七言绝句

西转长河更北行，岸傍火器建新营。便于操练省赁屋，一举还看两得成。
广西巡抚台布奏报收成八分有馀山西巡抚蒋兆奎奏报收成九分有馀诗以志慰
作者：弘历
朝代：清
体裁：七言律诗

粤南晋北两称西，发疏日殊至则齐。粤八分欣晋一越，彼中稔幸此饶跻。既充食自资衣耳，虽曰慰仍增惕兮。各省有秋应叠报，捷音何事独犹稽。
广西巡抚孙永清奏报雨水粮价情形诗以志慰
作者：弘历
朝代：清
体裁：七言律诗

偏师昨岁定安南，不得已非民地贪。遂复黎城威实耀，旋思粤省役难堪。不期事变成欠局，设早归兵蒇美谈。旸雨若时粮减价，边民乐业慰予惭。
广西巡抚孙永清奏雨水粮价情形诗以志慰
作者：弘历
朝代：清
体裁：七言律诗

西省谷为东省资，为廑兵后废耘耔。销锋正值起犁候，雨十兼逢风五时。各府都称足灌溉，吾民庶可庆熙怡。虽然筑纳期尚早，戒满南瞻益惕寅。
广西巡抚孙永清奏雨水粮价诗以志慰
作者：弘历
朝代：清
体裁：七言绝句

广省原分东与西，东粮常是藉西赍。恒沾春泽市平价，两处民安一慰齐。
广西巡抚成林云南巡抚江兰各报麦收分数诗以志慰
作者：弘历
朝代：清
体裁：七言律诗

极远滇南次粤西，节前后报麦收齐。粤称汉土八犹剩，滇实民夷九普跻。今岁南疆多稔报，即时北省鲜灾题。甘兰地瘠实成暵，恤旨频频救馁黎。
广西巡抚成林江苏巡抚奇丰额各报麦收分数诗以志慰
作者：弘历
朝代：清
体裁：七言律诗

八分馀可谓中丰，吴粤地殊民则同。十府一州土汉各，七饶九欠麦麰充。江之南北通以计，夏乃青黄或接穷。合两省几十七熟，慰哉增益惕深衷。
广西巡抚陈用敷奏二麦收成八分馀诗以志慰
作者：弘历
朝代：清
体裁：五言律诗

汉土麦随宜，青黄接却资。南暄得穫早，疆异此分披。省以通而计，数当八有奇。孰非吾赤子，览奏亦因怡。
广西巡抚陈用敷奏报早稻收成九分有馀诗以志慰
作者：弘历
朝代：清
体裁：七言律诗

粤西地远收成早，奏稻飞章到却先。虽曰夏收七分欠，幸逢秋穫九赢全。康功汉土闾阎宴，生计民苗衣食便。各省西成将渐报，望胥如是益虔虔。
广西巡抚陈用敷奏报早稻收成八分有馀诗以志慰
作者：弘历
朝代：清
体裁：五言律诗

粤西岁功报，汉土例殊申。各胜八分熟，同为一省民。况多读书辈，资益化风淳。更喜桂疆晏，详陈赐祭臣。
广西巡抚陈用敷奏报麦收七分有馀诗以志事
作者：弘历
朝代：清
体裁：五言律诗

七分固小稔，究胜歉收良。汉土皆吾地，民苗胥硕康。本原重粳稻，今颇接青黄。八九频欣阅，一兹亦所当。
广西巡抚陈用敷奏报麦收八分有馀诗以志慰
作者：弘历
朝代：清
体裁：七言律诗

粤西虽弗麦为重，颇赖青黄接夏秋。各属不齐以统计，八分亦得有馀收。民诚足食有何虑，我切祈年无外求。近远率称香饼饵，西成遥矣敢忘忧。
庄亲王失子诗以慰之·其一
作者：弘历
朝代：清
体裁：古风

撤瑟未盈旬，骑箕遂永世。于夷尚戚伤，况切属离谊。英灵游岱宗，脩文侍天帝。慰言辍沉痛，深情制以义。
庄亲王失子诗以慰之·其三
作者：弘历
朝代：清
体裁：古风

伤慈亦徒尔，一往不复还。戚戚哭衮师，坐令凋朱颜。吾叔善保躯，努力为屏翰。缅彼泉台闭，潸焉涕泪汍。
庄亲王失子诗以慰之·其二
作者：弘历
朝代：清
体裁：古风

天命义须安，寿夭或有司。不然西山下，何以饿夷齐。眷言芝兰摧，抚衷宁不悲。吾弟负不孝，吾叔漫伤慈。
庄亲王失子诗以慰之·其五
作者：弘历
朝代：清
体裁：古风

空名亦何禆，沉忧令人老。脆枯本如兹，适去亦常道。愿言加餐饭，惄彼愁怀扫。试读南华篇，殇寿篯彭夭。
庄亲王失子诗以慰之·其四
作者：弘历
朝代：清
体裁：古风

涕泪夫如何，念昔同书窗。诚拟圭璋器，佐予理庙廊。云胡菁葱枝，当春遽萎黄。万化自兹尽，剩有空名扬。
庄麟翠雨轩图
作者：弘历
朝代：清
体裁：五言律诗

白屋眄江天，林泉意洒然。奇踪惊独见，绝唱幸犹全。古树围青嶂，平桥界碧川。香光论福慧，真透画禅禅。
庆霄楼
作者：弘历
朝代：清
体裁：五言律诗

岩巅切碧虚，因迥搆楼居。琳宇烟霞近，祥鸾羽翼舒。子房堪比似，弘景合相于。暂坐旋言去，华哉祇愧予。
庆霄楼即目
作者：弘历
朝代：清
体裁：七言律诗

堵波高矗杰楼横，伊字当前三点成。霄是眼华由景庆，月如心印任亏盈。且迟慧草缘阶茁，正喜唐花映座荣。绣户悬灯从未赏，常年孤负此称名。
应真渡海歌题宋绿端石砚
作者：弘历
朝代：清
体裁：古风

宋绿端石刻兰亭，题之不啻已三四。兹砚别体图应真，大海汤汤渡以戏。骑鲸御虎各尽熊，天龙修罗肃环侍。神通变现莫可穷，诸上人漠如无意。作者想达声闻乘，不然何以措神思。回视羲之临墨池，小矣悲夫寓文字。
庚午元旦
作者：弘历
朝代：清
体裁：七言律诗

曦光拂曙启元正，春入皇州爆竹声。人喜开年韶景富，香飘合殿瑞云明。三微橐籥钦天统，万国共球奉大清。敢诩端凝致熙皞，惟怀兢业守承平。
庚子元旦
作者：弘历
朝代：清
体裁：七言律诗

首祚庚庚吉兆频，岁维轮子旦维辰。田蚕四海殷同祝，礼乐三年此重新。玉帛依然拱北极，舆舻将以事南巡。回思廿五方践阼，开帙谁知忽七旬。
庚子春帖子词·其一
作者：弘历
朝代：清
体裁：五言绝句

庚者更律始，子为滋物生。今朝先岁报，明日俶禧迎。
庚子春帖子词·其三
作者：弘历
朝代：清
体裁：七言绝句

两岁春朝已虚度，三章春帖亦成吟。兹当按例春盘进，欲拟庆春先戚心。
庚子春帖子词·其二
作者：弘历
朝代：清
体裁：五言绝句

晨正房星见，条风被万方。纳音恰属土，总是兆农祥。
庚寅元旦
作者：弘历
朝代：清
体裁：七言律诗

占穰喜复值庚金，少海初曦殿角临。负扆又兹宵旰始，膺图不觉岁年深。正供普免培民气，恩榜重开惠士林。曹植漫陈元会什，宋祁谁献守成箴。
庚寅春帖子·其一
作者：弘历
朝代：清
体裁：五言绝句

四时卒始日，八举发生辰。条达东风应，和敷万国均。
庚寅春帖子·其三
作者：弘历
朝代：清
体裁：七言绝句

宫殿晓开初旭丽，孙曾躬率綵衣彬。五辛盘与宜春帖，都向慈宁献寿陈。
庚寅春帖子·其二
作者：弘历
朝代：清
体裁：五言绝句

农祥叶晨正，炎海值销兵。明明杓斡角，啿啿物由庚。
庚戌仲春社稷坛礼成述事
作者：弘历
朝代：清
体裁：五言律诗

三祭四朝斋，躬亲蒇礼皆。蒙庥仍健旺，致敬敢违乖。土谷民之命，安和心以怀。秋膏虽积润，春泽更祈佳。
庚戌元旦
作者：弘历
朝代：清
体裁：七言律诗

庚戌三阳又肇春，天恩沐得八之旬。七希曾数六诚有，三逮应知半未臻。幸值久安户孳盛，殷怀长治俗还淳。自彊不息重铭志，归政乾乾待丙辰。
庚戌夏至方泽礼成述事
作者：弘历
朝代：清
体裁：五言律诗

厚德资生候，一诚执祀辰。安安蒙贶佑，岁岁勖躬亲。五月符祥数，八旬受惠身。仍祈霈甘澍，与物共含仁。
庚戌春帖子·其一
作者：弘历
朝代：清
体裁：五言绝句

庚岁春辛日，金穰吉兆频。寰区饫滋味，额手幸吾民。
庚戌春帖子·其三
作者：弘历
朝代：清
体裁：七言绝句

木辂青旗将发东，虔瞻阙里岱宗崇。对时育物惟勤已，戒满巩谦敢懈衷。
庚戌春帖子·其二
作者：弘历
朝代：清
体裁：五言绝句

八徵念休咎，一气转贞元。虽值耄之寿，幸犹智未惛。
庚申仲秋丁祭先师孔子
作者：弘历
朝代：清
体裁：五言排律

法祖恢文德，崇儒礼素王。晨光开辇辂，露气浥旂常。寅祀心恒凛，丁辰日正阳。皇皇陈礼乐，肃肃对宫墙。言念百王后，身登夫子堂。君师诚有愧，仰止志方长。
庚申孟冬恭谒泰陵敬成六韵
作者：弘历
朝代：清
体裁：五言排律

音容五载隔，思慕百年深。徒抱终天恨，何堪过隙阴。绍庭方有志，抚序敢忘钦。松柏森元路，云霞护碧岑。鼎湖惊痛定，冠剑式如临。伫立瞻霄汉，空馀泪满襟。
庚申秋日经筵
作者：弘历
朝代：清
体裁：五言排律

皎日丽中天，金风拂细旃。右文遵旧制，典学重经筵。为进邦家彦，爰咨经史诠。探渊思汲古，望道未忘筌。制事应惟义，执中犹在权。心恒期洞洞，志每厉乾乾。缅想万民上，端资百尔贤。周行须示我，莫谩颂丰年。
庚辰元旦
作者：弘历
朝代：清
体裁：七言律诗

纪蔀循环五运推，三灵引达正昌时。岁惟振美期农稔，月应孟陬与物怡。淑气訚訚调律琯，群生啿啿沐春祺。武成敢诩尧封廓，敬久还求禹甸治。
庚辰春帖子三首·其一
作者：弘历
朝代：清
体裁：五言绝句

腊半发青阳，晓春萃百祥。十干周复始，又庆值金穰。
庚辰春帖子三首·其三
作者：弘历
朝代：清
体裁：七言绝句

噜斯讷默会文同，测景详求昏旦中。从此凹睛凸鼻辈，一齐受吏验东风。
庚辰春帖子三首·其二
作者：弘历
朝代：清
体裁：五言绝句

东陆延禧肇，西师告武成。南端双凤阙，北拱万年清。
度大岭四绝句·其一
作者：弘历
朝代：清
体裁：七言绝句

前朝策马花无信，六日暄催花簇芳。比似姑苏香雪海，凭舆那辨送来香。
度大岭四绝句·其三
作者：弘历
朝代：清
体裁：七言绝句

初霏佳澍旋成雪，曰慰曰虞难置情。自识筹农无定虑，当春岂忽望时晴。
度大岭四绝句·其二
作者：弘历
朝代：清
体裁：七言绝句

六日暄晴一夜阴，盘中花事备搜吟。甫过岭即雭�作，感谢山灵迎送心。
度大岭四绝句·其四
作者：弘历
朝代：清
体裁：七言绝句

高原尘净低隰泞，为念长涂苦旅人。复忆利农此何碍，脩除兵役赏教均。
度永济桥
作者：弘历
朝代：清
体裁：七言绝句

水退长桥未卧波，垂鞭风袅跨虹过。每闻行潦愁溢溢，蒿目疏治竟若何。
度永济桥三叠前韵作歌
作者：弘历
朝代：清
体裁：古风

北来平陆行延迤，渐南时见有积水。固知此邦治水难，未得领要议纷起。丁丑过此命修桥，剔之鬟之俾详视。自此六塘淂宣泄，湖水下注中泓里。兹来乃隔十六年，桥长流细春时尔。夏霖秋潦或可容，已成良法毋或毁。黍高稻下各随宜，是在有司勤料理。抚字之劳尔莫懈，催科之政尔莫恃。蒿目民艰犹昔然，吁嗟是吾乃所以。
度永济桥作歌
作者：弘历
朝代：清
体裁：古风

长桥接岸亘逦迤，留孔多缘泻潦水。上承骆马下六塘，节宣见为济运起。有司除道欲就夷，径度河滩桥仰视。涨痕几欲与桥平，是今所行乃河里。沟浍可盈河讵可，知艰惭无治法尔。石砥中复多断缺，问因去年浪所毁。何不亟修云有待，回銮次第方经理。往来通衢赖此存，夏霖转瞬其何恃。发帑鸠工勿再延，永言颠末识所以。
度永济桥再叠旧韵作歌
作者：弘历
朝代：清
体裁：古风

长桥卧波如虹迤，中泓有水旁无水。夏秋淫潦藉此消，前人建议所由起。其如六塘填阏多，重臣命往悉心视。土水合穰俾剔导，大禁淤田侵河里。责成则各有司存，怠缓从事将罪尔。三年以来颇见效，秋禾未致为波毁。下民清问较前苏，乃知事在人经理。临斯上祗切恫瘝，善斯后莫怀矜恃。此去淮黄审所行，两言敬畏常铭以。
度永济桥叠旧韵作歌
作者：弘历
朝代：清
体裁：古风

司吾除道遵�迤，雪消平原有积水。故知此邦易致潦，频赈无能疮痏起。长桥前度忆圮颓，鸠工重筑亲相视。今来蒇役利往来，春时水弱行壑里。夏霖秋潦不可当，曾无良法惭徒尔。徒杠舆梁有常经，不虞之誉求全毁。咨尔群工善勤宣，岂能一一待亲理。与我共之之谓何，食天禄斯民所恃。示怀聊此举大凡，加惠蠲逋即继以。
度永济桥四叠前韵作歌
作者：弘历
朝代：清
体裁：古风

泽国陆路行逶迤，渐南野甸时见水。水多可识近江河，疏导宣防由此起。丁丑逮今廿七年，往来经必慎勘视。初惟六塘泻下潦，俾之东注沧瀛里。辛丑此乃有大赖，微湖涨泄实资尔。犹恐六塘不能容，救急闸坝权拆毁。昨岁癸卯河乃复，善后仍要勤修理。事定之后益切惧，事前之幸那可恃。补偏救弊别无能，蒿目焦心良有以。
度汶水
作者：弘历
朝代：清
体裁：七言律诗

汶水虹桥冻合津，纽芽宿麦迟抽新。心期邓尉村前景，背指天孙云外皴。往事总堪愁渺渺，无生底必滞尘尘。未忘只有勤民念，馀概空花付夙因。
度沂水
作者：弘历
朝代：清
体裁：五言律诗

归壑输淮泗，遥源带鲁齐。跨川桥影直，隔岸柳烟低。沙渚才浮涨，春流尚挟澌。马陵隔清沭，古谚岂无稽。
度泗水桥
作者：弘历
朝代：清
体裁：五言律诗

遥源出陪尾，螮蝀卧波横。露浥花光润，烟低柳意轻。民风胜前度，时节欲清明。瞻仰宫墙近，曷胜望道情。
度祊河
作者：弘历
朝代：清
体裁：七言绝句

郑宛归鲁泰山祊，因以名河出大筐。清浚合流波益浩，万松如在水中央。
度罗㬋岭
作者：弘历
朝代：清
体裁：七言绝句

罗㬋此曰障持神，八部之中护法真。峻岭设如相比较，其高尚欠几由旬。
度西岭遂至创得斋
作者：弘历
朝代：清
体裁：古风

登高一步艰，就下片时易。过岭未逾刻，山斋业已至。搆筑弗择向，随宜为点缀。不入水衡度，乃具岩居致。阶前有古松，盘盘嘉荫邃。小坐屏诸营，以观万物备。
度辽水
作者：弘历
朝代：清
体裁：五言绝句

镜影照龙旃，桥山展谒旋。宁同贞观后，撠挶为开边。
度长城岭
作者：弘历
朝代：清
体裁：五言排律

五日晴光晒，几盘山路宽。全殊跋泥泞，顿觉众娱欢。可识情何定，多因境以安。满川绘桃柳，一岭隔暄寒。画意如开帧，诗材得据鞍。回看西北迥，尚有玉峰攒。
度龙泉关
作者：弘历
朝代：清
体裁：五言律诗

楼阁涌祗林，楗椎发大音。不消劳撞杵，可以稳蒙衾。霜籁常教度，晨寒岂虑侵。山僧真会懒，未免有机心。
度龙泉关
作者：弘历
朝代：清
体裁：古风

长城走太行，梯云据豁险。人力非鬼工，崚嶒何以錾。守国亦云德，是谓善用坎。丸泥岂能固，吊古徒兴感。台怀返行旌，雄关度峻巉。高处且停辔，千里纵流览。胡为一岭隔，阴阳判舒敛。乃知地势限，便是天功范。保阳春应佳，历历入结揽。
度龙泉关山西省诸臣来接
作者：弘历
朝代：清
体裁：五言律诗

西巡临九月，肆觐接群工。圭璧虽无辑，量衡应有同。豫游遵夏谚，蟋蟀验唐风。疾苦闾阎切，休徒颂屡丰。
庭前梅树口号
作者：弘历
朝代：清
体裁：七言绝句

轩前对峙两株梅，几度谢还几度开。近觉诗情生汨汨，非时仍负此看来。
庭前藤萝花复开因题句
作者：弘历
朝代：清
体裁：古风

紫云烂过春，白雨盛逢夏。泽优根复壮，重开花满架。离披清露晨，轻盈明月夜。称休则何必，言咎亦可罢。侥倖值频荣，毕竟还易谢。
庭松用白居易韵兼效其体
作者：弘历
朝代：清
体裁：古风

清晖阁之前，九松盘当阶。五十年以长，已与高阁齐。无端被回禄，枯焦气为低。是有叹松作，园人命补栽。青瓦重覆屋，白石仍起台。禽故弦调春，草还茵铺泥。风清朝自爽，月白夜犹凄。嫩篁戛不改，閒花敷亦衰。祗有新移松，未卒放乔枝。特立坚贞性，迟成异凡侪。我方伫凌云，痴望固宜咍。嘉荫虽艰臻，谡籁亦时来。隔窗试披听，一例尘襟开。用悟为学方，欲速非良才。凤凰翱青霄，蚯蚓僵黄埃。因赓庭松诗，了识乐天怀。
庭梅四声四首 其一 雨梅平上声
作者：弘历
朝代：清
体裁：古风

宫梅真宫梅，双株荣庭前。今春诚欣逢，时霖频轻湔。冰心芬溟濛，珠嚬辉蟺蜎。凭轩观芳华，常疑笼非烟。
庭梅四声四首 其三 风梅平入声
作者：弘历
朝代：清
体裁：古风

吹开还须风，摇飏送秀韵。香从丛中来，籁自窍际闻。朝妍披繁英，暮度递淡晕。诚如云雌雄，向宋对致问。
庭梅四声四首 其二 月梅平去声
作者：弘历
朝代：清
体裁：古风

春宵于何佳，动影有种种。新蟾延徘徊，古本岂拥肿。舒苞临瑶阶，启蕊藐野垄。虚无轻盈间，那可以手捧。
庭梅四声四首 其四 雪梅
作者：弘历
朝代：清
体裁：古风

冬时虽无花，不得或缺说。毡棚缘禁寒，玉墄适积雪。融香心先期，挹洁骨欲彻。孙康还观书，隔壁独郁悦。
庭梅四声四首用庾信咏画屏风二十四首元韵即效其体并命金廷标为图各题其上·其一
作者：弘历
朝代：清
体裁：古风

翠管因风飏，绮宴临春开。已喜重茵接，又闻高驷来。不惜朱颜酡，还期白日回。游入竹林径，罚依金谷杯。
庭莎
作者：弘历
朝代：清
体裁：古风

庭莎逐渐长，秀木嘉荫盖。如茵绿已缛，言诗素后绘。依稀濂溪窗，不然康成带。
康亲王七旬寿辰诗以赐之
作者：弘历
朝代：清
体裁：五言排律

佳辰欣降岳，伊古重维城。宝箓绵遐算，宗潢尚老成。雕弧悬夏令，寿酒介春觥。难老期臣庶，深情况父兄。河间曾有献，柱下不徒彭。带砺河山永，千秋与国荣。
康熙六十一年予扈皇祖驾时居于万壑松风轩之侧今岁携诸皇子至此仍以是处居之朅尔经临怃然感旧
作者：弘历
朝代：清
体裁：七言绝句

佔毕书斋还似旧，儿时居处处诸儿。越教俯仰怀恩泽，用励勤修示范仪。
廓如亭
作者：弘历
朝代：清
体裁：古风

湖岸构敞亭，沧茫眄烟水。万顷固其诞，纵横实数里。初缘虞夏潦，继为兴春耜。因之有堤岸，种以桃与李。复间置楼台，六桥亘迤逦。于外则鳞塍，校前多陪蓰。利农兼级景，初岂计及是。因循有是乎，为愧非为美。将欲游香山，登舟必由此。虚明淼廓如，庶几同斯耳。
廓如亭登岸·其一
作者：弘历
朝代：清
体裁：七言绝句

虚亭湖岸俯澄流，恒此登舟亦舍舟。设以廓如名责实，大公却与我心投。
廓如亭登岸·其三
作者：弘历
朝代：清
体裁：七言绝句

轻舆早候岸之唇，缇骑鸣梢略起尘。更冀应时霈嘉澍，稻秧适见插塍鳞。
廓如亭登岸·其二
作者：弘历
朝代：清
体裁：七言绝句

山光万寿秀清和，昔岁询安退每过。七八年来却罕至，思量祗益怆怀多。
廓尔喀所贡象马至京诗以志事
作者：弘历
朝代：清
体裁：七言律诗

异域归降顺事机，来朝奉表赉先归。马蹄象齿胥生致，鹿角狼胡笑彼微。军务细咨怜众苦，武功全蒇赖天禨。持盈业业惟增惕，敢曰遐荒接踵依。
廓尔喀拉特纳巴都尔遣使悔罪乞降因许其请命凯旋班师志事
作者：弘历
朝代：清
体裁：七言律诗

翼日传来䮉奏章，条条遵檄报降王。百分畏罪惧俘已，全局误听诿逆羌。不战未能频战胜，戢威亦足示威强。开恩逭孽明颁旨，竟得十全大武扬。
廓尔喀陪臣至京
作者：弘历
朝代：清
体裁：七言律诗

七战由来七获捷，历观惇史鲜诚逢。自惟罪重彻原号，可示恩宽复旧封。缴册还金归次第，承筐载橐俾从容。乃知德服胜威服，昊贶钦蒙滋励恭。
廓然大公八景 其一 双鹤斋
作者：弘历
朝代：清
体裁：七言绝句

深柳偏宜羽客嬉，会心恰当读书时。在阴能和宁吾谓，好爵还思与尔縻。
廓然大公八景 其七 韵石淙
作者：弘历
朝代：清
体裁：七言绝句

迸水摐摐下石矶，八音繁会太音稀。辋川漫拟王家画，虞陛高怀舜手挥。
廓然大公八景 其三 峭茜居
作者：弘历
朝代：清
体裁：七言绝句

石秀松蕤各出群，不同同处挹清芬。太冲岂务多奇者，五字全拈大块文。
廓然大公八景 其二 规月桥
作者：弘历
朝代：清
体裁：七言绝句

拖如玉带曲如钩，上置行廊又似舟。仙术何须倩法善，往来常作广寒游。
廓然大公八景 其五 披云径
作者：弘历
朝代：清
体裁：七言绝句

绿云丛翠径萦纡，面面深奇步步殊。倩得仇英写生笔，定须为作采芝图。
廓然大公八景 其八 启秀亭
作者：弘历
朝代：清
体裁：七言绝句

诡石苍松扶翼然，氤氲朝暮幻云烟。林光泉韵无非秀，都付山亭秀占全。
廓然大公八景 其六 绮吟堂
作者：弘历
朝代：清
体裁：七言绝句

逢源左右足深资，适兴无非把笔时。设使古人癖诚有，吟之一字我何辞。
廓然大公八景 其四 影山楼
作者：弘历
朝代：清
体裁：七言绝句

因迥为高结构清，层楼因得影山名。窗中峰作波中态，上下明漪最有情。
延佳精舍
作者：弘历
朝代：清
体裁：古风

上为得性楼，下即延佳舍。搆屋宁在多，其楹本一架。揽景致不同，会心原互藉。譬如春气鬯，万物含和化。斯乃佳之最，亦岂资延迓。
延佳精舍
作者：弘历
朝代：清
体裁：五言律诗

倚岩成小筑，坐席畅清陪。牡蛎窗棂眺，琉璃境界开。画真饶气韵，诗不费敲推。所以延佳者，淑春渐渐来。
延佳精舍
作者：弘历
朝代：清
体裁：七言绝句

假山精舍枕回峦，布席刚饶十笏宽。北望居庸原咫尺，千岩万壑室中盘。
延佳精舍
作者：弘历
朝代：清
体裁：七言绝句

气肃天高秋景飒，西成平秩此为佳。延来山景非不美，曾未于斯一系怀。
延佳精舍
作者：弘历
朝代：清
体裁：古风

精舍山之阴，轩窗乃向阳。温暾晃窗棂，煦妪㸝春光。庭柳金未舒，盆梅玉已香。消息养始和，意弗在芬芳。楣额曰延佳，延佳日正长。
延山楼
作者：弘历
朝代：清
体裁：古风

山近轩前楼，额以延山拟。千林蓊偨池，诸峰罗㟪�。晴光入牖明，轻籁拂座美。引兴不期长，忘言亦足喜。近山复延之，固弗知足矣。
延山楼
作者：弘历
朝代：清
体裁：古风

岩廊过奇处，山楼得延所。其延乃在安，理会于斯可。启我八窗虚，纳彼万峰岨。是谓不速客，敬之吉易语。
延山楼
作者：弘历
朝代：清
体裁：古风

已在万山中，何用更延山。盖人之于得，知足实甚难。所以汉萧王，望蜀曾有言。楼窗四面开，骋目无遮栏。横岭与竖峰，纷呈座席间。延者固无意，来者亦非缘。是谓契筦倪，可以破天悭。
延山楼
作者：弘历
朝代：清
体裁：五言律诗

近山轩左侧，楼复号延山。一再宁非甚，性情偶寄閒。开窗纳苍翠，梯几俯孱颜。点笔便宜者，无劳事陟攀。
延山楼口号
作者：弘历
朝代：清
体裁：七言绝句

山中楼更额延山，横岭竖峰樽俎间。待欲题词还自笑，不知足矣祗宜删。
延山楼口号
作者：弘历
朝代：清
体裁：七言绝句

轩南更复有书楼，额曰延山经几秋。虽曰取之本不尽，笑予于此太无休。
延山楼得句
作者：弘历
朝代：清
体裁：五言律诗

出树有高楼，山姿举目收。四邻若可揖，一意与相投。妙理閒中悟，清吟静里搜。蓍占需上六，不速客之俦。
延春堂
作者：弘历
朝代：清
体裁：五言律诗

率以春朝至，春山辟寝堂。憩来多静思，延得好韶光。爱看松恒秀，不嫌花未芳。宵衣听啼鸟，勤政是吾常。
延春堂即目
作者：弘历
朝代：清
体裁：七言律诗

小驻山庄率值春，延来春景恰宜人。苔方绿处阶迎午，花欲开时露润晨。泉别两年响不断，松排万障色从新。宵存昼养于斯久，即目殷殷励体仁。
延春堂叠癸丑诗韵
作者：弘历
朝代：清
体裁：七言律诗

今岁来思癸丑春，三年景隔一朝新。烦愁图解清幽地，归政诚为高上人。岂识五凶仍待系，每当三虑总劳神。七辰小驻驾言返，飞捷盼当即日陈。
延春堂叠辛亥韵
作者：弘历
朝代：清
体裁：七言律诗

田盘隔岁一探春，亥岂旧乎丑岂新。又得七言副诗兴，待惟三载作閒人。即今未敢忘勤政，有暇亦堪寻畅神。神畅非关娱耳目，由他真趣自然陈。
延春堂对雨
作者：弘历
朝代：清
体裁：五言律诗

驻辇雨声繁，油云近远屯。望山藏牖色，听溜落檐喧。净濯群芳态，平添瀑水源。延春真是喜，与物沐天恩。
延春堂对雪
作者：弘历
朝代：清
体裁：古风

前朝大岭雪迷离，到兹渐止实积素。已欣创见有是哉，万壑千岩景争赴。今日游山冒轻云，情知欲雪回中路。入园乍觉洒霏微，憩堂旋益纷布濩。奇松俱撑白伞盖，乔峰半隐青瑶璐。云罩乃在天以外，时晦时明时显露。山灵喜欲效奇观，徵我长言此其故。个间诗债宿经偿，一节馀斯容可负。虽然我更有后言，春令发生喜和煦。雪大将必酿严寒，孚甲纽芽宁不误。即景拈辞亦奚要，要在勤劳重民务。
延春阁
作者：弘历
朝代：清
体裁：五言律诗

延得春光好，春光物物知。雁声如报暖，梅色解迎曦。爱景鬯生意，入微引谧思。谢家有佳句，都在望中披。
延春阁
作者：弘历
朝代：清
体裁：五言律诗

春为四德仁，凤阁榜延春。登必思元善，职惟牧万民。高言谢容䣛，切已在修身。韶景将条鬯，吾怀与物新。
延春阁对雪
作者：弘历
朝代：清
体裁：七言律诗

天衣叆叇羃寒原，诘旦琼霙集瓦鸳。望去玉龙犹夭矫，舞来银凤正联鶱。含豪裁句端溪润，引火烹茶古鼎温。卜麦乐馀忧更继，谁家茅屋冻鸱蹲。
延春阁对雪
作者：弘历
朝代：清
体裁：古风

自卯达已牌，漫漫雪未止。落空仍玉花，著地融春水。假山竹木间，其状更难拟。低叶缀冰珠，乔柯绽琼蕊。咫尺望若遥，岩龉幻如垒。高阁捲书帷，却有晶帘委。对坐了不寒，缤纷势方靡。韶华酝酿中，奚必在红紫。复因得军信，摛藻重增喜。
延春阁对雪
作者：弘历
朝代：清
体裁：古风

过午云复凑，雪势益酣畅。晻濭若可掬，飒纚莫能状。不惟稷粒洒，真是鹤毳飏。层阁出宫城，遂乃一骋望。平侇俯街市，奄霭迷方向。树开花薝卜，山耸玉屏障。延春诚延春，同民乐和鬯。然于此乐中，即恐心或放。
延春阁牡丹
作者：弘历
朝代：清
体裁：五言律诗

雨中牡丹对，春过恰延春。得意有多态，通身无点尘。高松宜作伴，群卉那堪伦。自爱清香递，何须睡鸭陈。
延晖阁
作者：弘历
朝代：清
体裁：五言律诗

阁俯宫墙迥，雅宜骋远睋。春光渐漏泄，雪势正婆娑。脊欲平金凤，檐疑栖玉鹅。曦轮韬亦可，泽岂厌其多。
延晖阁春望
作者：弘历
朝代：清
体裁：七言律诗

禁林崇阁枕红墙，暇日登临喜载阳。北户景山秀堪揖，南墀古柏俨成行。宫庭基业期恒固，帝里枢机协大当。累洽百年诚富庶，持盈惟是敬为防。
延清楼
作者：弘历
朝代：清
体裁：七言绝句

座对西山一坐横，最无尘处有馀清。高楼漫笑匆匆去，输尔兼收实与名。
延清楼四题 其一 春风
作者：弘历
朝代：清
体裁：五言律诗

习习出深谷，蓬蓬拂远坰。虽资摇叶发，莫便致花零。披去十分快，御来五日泠。独宜石泉侧，益觉入清听。
延清楼四题 其三 夕霭
作者：弘历
朝代：清
体裁：五言律诗

西山正当户，夕霭远迎斋。常接氤氲气，堪澄澹荡怀。铺来空水合，捲得利名皆。处士宁欺我，寻思真觉佳。
延清楼四题 其二 秋月
作者：弘历
朝代：清
体裁：五言律诗

窗俯渌溪滨，团团上下轮。与秋为契友，得我亦佳宾。太白非希彼，伯淳略可人。霓裳知有曲，不向广寒询。
延清楼四题 其四 朝岚
作者：弘历
朝代：清
体裁：五言律诗

非烟迷远峤，映日认晨霞。缕缕依林表，濛濛暗水涯。粥香出旅店，钟韵落僧家。且爱一楼领，休同八伯誇。
延清阁
作者：弘历
朝代：清
体裁：古风

竺字已称清，而何阁独擅。其擅在能延，万景窗前现。设使闭绿纱，其胜孰能见。偶因悟心镜，有蔽徒成眩。墨名儒行处，不语何妨转。
延清阁口号
作者：弘历
朝代：清
体裁：七言绝句

阁号延清延片时，我来虚牖刹那披。岂如阁与清恒永，不较无知及有知。
延绿厅
作者：弘历
朝代：清
体裁：七言绝句

峰逻林围碧汉摩，沃如葱若总婆娑。兴来拟向閒厅问，四牖延将绿几多。
延绿室
作者：弘历
朝代：清
体裁：七言绝句

对山书室称延绿，常向层峰芸幌开。今日漫嫌螺黛浅，韶光衮衮会须来。
延薰山馆召大学士傅恒史贻直及内翰侍御诸臣赐膳赋诗辄成首倡
作者：弘历
朝代：清
体裁：七言律诗

雨后晨清霁景开，山庄相共赏灵台。智仁乐在山兮水，赓咏才看邹与枚。岩下仙泉鸣舜乐，庭间温树识尧培。旧时侍从今元老，鸠杖中朝未扈来。
延藻楼
作者：弘历
朝代：清
体裁：五言律诗

假山含峭茜，层室纳烟云。泉石非今调，诗书有古芬。随缘堪静会，所遇得幽欣。不拟摛毫咏，当前大块文。
延藻楼口号
作者：弘历
朝代：清
体裁：七言绝句

层楼拾级恰初春，柳眼梅心各盼新。拈笔欲吟先自问，人延藻抑藻延人。
延藻楼自嘲·其一
作者：弘历
朝代：清
体裁：七言绝句

四集诗将三万首，至今尚未歇吟手。吉人辞寡躁人多，每觉言之恒自丑。
延藻楼自嘲·其二
作者：弘历
朝代：清
体裁：七言绝句

然而知过改未能，以是夜寐是夙兴。寄语高楼韬其藻，长此将致杜老憎。
延赏亭
作者：弘历
朝代：清
体裁：古风

亭在西南隅，以遥弗恒临。新正偶一登，延赏真畅襟。虽迟桃柳芳，而饶松竹音。宫城枕六街，皇州春未深。茂对奉始和，保泰凛难谌。
延赏亭
作者：弘历
朝代：清
体裁：七言绝句

延训待而赏训芳，稚春芳意尚为藏。山亭徙倚聊同待，觉未赏前其趣长。
延赏亭
作者：弘历
朝代：清
体裁：七言绝句

役情书史亦糟粕，契理鸢鱼总道机。试问亭中延赏者，究于何处获心依。
延赏室
作者：弘历
朝代：清
体裁：古风

五十馀年所日涉，其间成趣自不少。一斋一室率与名，触绪摛吟切已考。却非役目于林泉，更弗玩物乎花鸟。然究有此不如无，延赏之际愧不小。
延赏斋
作者：弘历
朝代：清
体裁：五言律诗

处处堪延赏，渠宁于是斋。却因虚且静，足纳景之佳。暖旭烘窗朗，和风入户谐。能无役耳目，惟是憪吾怀。
延赏斋
作者：弘历
朝代：清
体裁：五言律诗

延赏近前门，赏宁山水敦。咨诹众僚便，乾惕一心存。三捷思雅什，六如置梵言。孜孜方寸际，无暇会真源。
延赏斋·其一
作者：弘历
朝代：清
体裁：七言绝句

玉带桥头度笋舆，书斋溪上若凭虚。几年不到到如昨，异是新题别起予。
延赏斋·其三
作者：弘历
朝代：清
体裁：七言绝句

程棨双图弆御园，此教泐石列前轩。宁因缀景增佳话，重织勤耕意并存。
延赏斋·其二
作者：弘历
朝代：清
体裁：七言绝句

屋未饲蚕塍未耕，候寒北地异期程。机丝却是常年有，隔户时闻轧轧声。
延趣楼
作者：弘历
朝代：清
体裁：七言绝句

假山真树友忘年，远隔红墙夏飒然。漫谓喜延山水趣，老来于此觉心偏。
延趣楼自警
作者：弘历
朝代：清
体裁：古风

趣固生于心，时亦藉乎境。玲珑湖石间，有楼谧以静。竖横峰岭势，飒沓松竹影。胥足助心会，讵惟引目骋。偷閒兹偶来，勤政仍宜省。屈指五年过，或可与之永。
建兰
作者：弘历
朝代：清
体裁：古风

建兰来闽峤，国香突等伦。叶攒蒲剑青，花喷沉檀芬。每当冀北夏，恰报瓯南春。玉堂以为居，朱草以为邻。深山大泽间，宁无纫佩人。
建福宫咏红梨花
作者：弘历
朝代：清
体裁：七言绝句

李花太白海棠红，斟酌秾纤著禁丛。最是麝风琳月下，仙人遥在蕊珠宫。
建福宫对雨
作者：弘历
朝代：清
体裁：古风

朝隮复棼丝，冥濛势傍午。朝罢此宴息，耕犁方待举。前墀罗春花，润含花下土。芳菲袭翰思，绰约延清睹。喜岂喻近臣，慰惟共农父。有秋其尚遥，无逸以为所。
建福宫新春·其一
作者：弘历
朝代：清
体裁：七言律诗

禁城景物报和韶，初转寅方玉斗杓。漏泄春光梅破蕾，招摇风信柳拖条。池心镜面冰将解，墙角银根雪欲消。枨拨诗肠量多少，新年觉比旧年饶。
建福宫新春·其三
作者：弘历
朝代：清
体裁：七言律诗

照壁熊九灿九华，祥烟浓作赤城霞。土牛新看牵春至，綵燕初飞掠晓斜。腊雪犹然恋鸳瓦，东风全不发绫花。愿将建福宫中福，锡与寰区万姓家。
建福宫新春·其二
作者：弘历
朝代：清
体裁：七言律诗

含阳苔色兆根荄，胜里宫花斗早梅。堂构万年绵福履，黄黎九有上春台。兰苕翡翠相容与，凤阁枌橑各实枚。试看新蟾眉样细，分明报道上元来。
建福宫红梨花
作者：弘历
朝代：清
体裁：七言律诗

不计香风几度频，娇红嫩绿各争新。最怜雨后偏饶韵，底事春来易怆神。叶态花姿刚相称，蜂衙蝶阵岂无因。一枝佛钵堪清供，便欲因之悟六尘。
建福宫题句
作者：弘历
朝代：清
体裁：古风

初葺建福宫，乃在壬戌岁。循名及责实，其义赋中备。亦有引未发，则别具深意。忆当元二年，廿七月守制。宫居未园居，夏月度两次。炎热弗可当，少壮禁之易。慈闱祝万龄，然终必有事。图兹境清凉，结宇颇幽邃。庶可逭烦暑，以为日后备。前岁遭大故，畅春虔奉置。因循乃园居，向意惜未遂。慈宁南花园，实复同斯例。长年孰弗愿，筋力难从志。缺礼实已多，永言志吾愧。
开元寺咏古
作者：弘历
朝代：清
体裁：五言律诗

开元石像钵，云自海中浮。铭纪简文帝，序传皮日休。偈如演七佛，境即是三洲。拟上庋经阁，因之纵远眸。
开化寺
作者：弘历
朝代：清
体裁：七言律诗

六和宝塔矗岧峣，古寺成传开宝朝。隔岸越山拖画坐，列屏吴岭入云标。已教息虑栖禅悦，但未忘言荅景撩。颇讶考功误灵隐，试看门对浙江潮。
开化寺
作者：弘历
朝代：清
体裁：七言律诗

月轮山顶开化寺，建置传因南果园。几度废兴法如是，一时瞻礼佛无言。浙江永镇潮和汐，南海同参风与幡。少坐便因移跸去，欲勤实政异空门。
开化寺
作者：弘历
朝代：清
体裁：五言律诗

萧寺倚江干，江天畅远观。慧灯传浩劫，宝塔镇洪澜。庭籁凉生竹，山春香喷兰。坐欣诸品净，何处觅心安。
开化寺
作者：弘历
朝代：清
体裁：古风

高岭度南屏，涧谷遵曲折。出峡倏开豁，川云景复别。兰苕枕石矶，葱茜扶屼�。佛宇既庄严，精庐亦清洁。结习未能忘，随喜试禅悦。凭轩俯江涛，似演广长舌。
开化寺冉作
作者：弘历
朝代：清
体裁：古风

春事日以佳，春游兴无斁。苏堤桃柳芳，所玩近几席。度岭寻梵宫，略取幽趣适。穹塔镇吴江，隔岸越山碧。顾步挹清芬，骋怀寄寥寂。境亦安能穷，乐亦胡可极。明当整归辔，留诗勒苍壁。
开化寺叠旧作韵
作者：弘历
朝代：清
体裁：七言律诗

枕岩绀宇郁嶕峣，虽事装严远市朝。鸟雀听经皆宿慧，风幡说偈自高标。山云不雨峰犹濯，闰月当春景益饶。穹塔六和建初宋，为安民庶镇江潮。
开国佐运勋臣武勋王扬古里直义公费英东宏毅公额亦都墓在二陵之间松楸相望犹见当日君臣相得之概感而赋此
作者：弘历
朝代：清
体裁：七言绝句

虖池麦饭共艰辛，想像当年鱼水亲。何必大风思猛士，林林扈跸有宗臣。
开国方略书成联句
作者：弘历
朝代：清
体裁：古风

开国勤劳弗敢忘，爰成方略识青缃。荷天休命示万祀，述祖鸿勋括八荒。被律中声赓乃载，冠编上世发其祥。白山五岳灵攸仰，黑水三江泽孔长。源自闼门潭以下，池闻布库哩之旁。果吞神女嫄歆武，柳坐天男禹舍杭。贝勒众尊辰北面，曼珠帝出震东方。遁荒鹊集赤乌屋，横甸龙蟠白水乡。百雉卫环联象纬，九牛力屈扫欃枪。旧邦新命世观德，望气占云圣兆昌。甲以十三创国祚，武维燕翼继文光。值明运否称尊号，建国符呈获玺章。聪睿英明裕全德，宽温仁圣举宏纲。智遵时养卅三久，勇奋身先八百当。降者深慈加惠恤，叛人大度予包藏。好崇恶弃言真大，嗜杀好生名孰臧。解甲未能惟断扣，拄弓不觉正扪创。三牌飞石十步隐，五矢攒花径寸量。城树梯升仇族遁，刃先鞭及敌师僵。致兹首出良非易，读此心惊忍不蘉。哈达背盟城遂克，纳林修怨部随亡。乌拉决战收全域，辉发占星辟广疆。四部初平征载葛，诸侯无敌帝尊黄。哲陈栋鄂系其颈，窝集完颜斧厥吭。蠙篚入时江帖浪，冰桥渡处海收沧。阏逢之岁初函表，蒙古诸藩久括囊。察哈尔何骄蠢蠢，林丹汗竟走伥伥。岛舟难恃书声罪，妻子先俘服赦狂。颂勒三田麋踵顶，凯迎廿里载壶浆。患纾日本更新德，衅起尼堪亟旧防。恨告七条师出正，兵分四路敌称强。少能胜众萨尔浒，下必乘高达哩冈。抚顺既收后旅顺，沈阳遂克继辽阳。清河河溃鱼游釜，铁岭岭摧城复隍。楼御开原缘堞蚁，郛填懿路失林獐。广宁民迓熊王窜，奉集兵歼朱李忙。三妇人登辕巀嶭，二州将捷炮礌硠。觉华岛觉舟焚糗，归化城归路毁墙。毛帅虫沙种巳净，淩河风雨气弥张。锦松匝月连牵组，塔杏经旬再耀铓。两次入关张挞伐，六师扈跸总鹰扬。凭凌水陆躏齐晋，超越燕云劘岱梁。克在谋焉凭庙算，直为壮也赖穹苍。索田世业奸难夺，窃矿盟言守未妨。地利征行径且近，民心收拾厚为偿。褒功酬袭衣卮酒，戒怯徵挥扇纳凉。理谕尊人而卑已，敌嗤君闇复臣炀。纵擒大寿输心贰，恩礼张春励节香。萧伯芝欺几早烛，袁崇焕间策尤良。虽獾匿穴猎终捕，如树披枝根自伤。兵至都京戢勿取，和传内省使犹将。由来攘外先安内，咸仰功昭与德彰。亲制国书音合字，定分旗色正兼镶。官仪澄叙鸟龙纪，军令申严貔虎行。门木纳言鼗设姒，楼竿慎狱网开汤。兴贤劝学文成化，肃庙班朝礼大坊。孚惠前规赒帑粟，劭农家法重耕桑。勖勤虞亮戒丛脞，教俭豳居臻阜康。同我太平效犬马，际伊季世沸蜩螗。取残张伐师迎旆，后舞前歌曲振棡。谨备銮舆迎圣主，肃清宫禁赖贤王。得天下正古无匹，作世德求庆未央。三圣重光兼守创，一人继序更恢皇。仰瞻宝箧虔晨夙，肆谒珠邱惕露霜。国俗训镌文噩噩，战图咏绘阵堂堂。伐碑其地勋桓烈，作赋于京义炳烺。乐府标新谐律吕，诗编排韵首宫商。振车旦钺仍封号，武穆文昭表赞襄。录本内廷铺景铄，书参胜国证精详。恭吟臣庶起而舞，聪听子孙慎勿簧。仁圣祖仁勤民务，宪皇考宪饬官常。古稀所惧半百里，犹日孜孜敬不遑。
开山驿
作者：弘历
朝代：清
体裁：五言律诗

开山向平野，东北济城垂。已过十年事，惟消片刻思。了知如寤梦，何必惹清悲。朝爽城犹近，前旌可慢移。
开益轩
作者：弘历
朝代：清
体裁：七言绝句

图将四库广搜罗，一卷开还著意摩。善者吾师恶吾戒，取之无尽益斯多。
开益轩
作者：弘历
朝代：清
体裁：七言绝句

日丽风和鬯网轩，芸编餍饫默予存。即斯开卷益何在，亦曰为君难一言。
开益轩
作者：弘历
朝代：清
体裁：七言绝句

荟说前曾辑日知，陈编率可作贤师。取资有益惟淳化，过瘁何须虑宋琪。
开益轩口号
作者：弘历
朝代：清
体裁：七言绝句

开卷应思有益人，系辞二语切而亲。知者见之谓之知，仁者见之谓之仁。
开益轩有会
作者：弘历
朝代：清
体裁：七言绝句

宋宗良语对宋琪，开卷都为有益时。我祗玩辞观易象，善迁改过得其师。
开福寺
作者：弘历
朝代：清
体裁：五言律诗

绀宇现青莲，瞻游取路便。法云垂四界，花雨散诸天。韶秀春光閟，崇窿塔影悬。禅房聊静憩，驹隙指三年。
开鉴堂
作者：弘历
朝代：清
体裁：五言律诗

东沼迤南岸，虚堂监水情。心恬波不起，意入照常明。岂待旃磨朗，居然奁象呈。贞观设三喻，何事独遗名。
开鉴堂
作者：弘历
朝代：清
体裁：古风

书堂临沧池，因以名开鉴。鉴意常有言，会心兹别验。元冰尚尔凝，绿波曾未泛。平铺雪迷离，扫拭资长镵。忽然光愈皛，有似旃摩䀡。寄语彼镜澜，一著应斯欠。
开鉴堂
作者：弘历
朝代：清
体裁：七言绝句

沧池日日映书堂，偶对呼为开鉴光。了识万缘皆假藉，不妨一照契真常。
开鉴堂
作者：弘历
朝代：清
体裁：古风

溪堂临碧溪，冰雪光连素。其间异虚实，适然晓其故。冰冻近南始，雪融依北处。南阳而北阴，池乃颠倒具。大海则无斯，拘墟者应悟。
开鉴堂
作者：弘历
朝代：清
体裁：古风

灵源承玉泉，加之万泉酾。故此御园中，池沼富于水。缀景搆书堂，开鉴名以此。喻虽殊文皇，然而总一理。吾兹欲进之，鉴人先鉴已。
开鉴堂
作者：弘历
朝代：清
体裁：五言律诗

琳池静不澜，一片鉴光宽。观水实云易，照人良独难。白拳立閒鹭，青黛护遥峦。祇以无心映，呈形自取看。
开鉴堂口号
作者：弘历
朝代：清
体裁：七言绝句

春入平湖鉴欲开，东风又与拂波催。中庸第十七章训，倾者覆之栽者培。
开锦斋
作者：弘历
朝代：清
体裁：五言律诗

背倚石厓耸，面临湖水流。翻光呈俯目，缛綵见抬头。机杼夫谁设，文章不费修。四时花似锦，讵独擅于秋。
开锦斋
作者：弘历
朝代：清
体裁：五言律诗

高斋倚石壁，著我觅题来。一晌秋云过，千章锦绣开。襄阳思入妙，乌目韵真该。静悟当前理，两翁犹费材。
异同
作者：弘历
朝代：清
体裁：古风

无逸周书语，无为周易辞。无为近有逸，无逸邻有为。有逸无为凶，无逸有为私。二圣言岂背，一心理奚持。同异异同间，达者深长思。
弄珠室
作者：弘历
朝代：清
体裁：古风

倚岩为厂室，趵泉淙其底。其下无鲛人，何为者累累。静听潨云韶，俯临鉴石髓。沧浪之水清，妙意寓物理。昔者捐于渊，盖有会乎此。
弄珠室
作者：弘历
朝代：清
体裁：古风

嵌岩得精舍，虚窗俯清泚。光明照几乘，错落呈万琲。济南将卫源，同异何彼此。池鱼那虑殚，辩穷淮南子。
弄珠室
作者：弘历
朝代：清
体裁：古风

水轩临平湖，湖中泉喷珠。其数乃无万，忽有忽复无。颗颗皆圆融，朗朗绝觊觎。信摩尼真宝，不藉鲛人输。照乘彼小哉，如意如是夫。
弄珠室
作者：弘历
朝代：清
体裁：古风

玉泉实巨源，山前涌灵液。其馀数无万，绕山淙石隙。是处淙最多，搆室倚岩壁。曲廊似云匡，中围月轮白。无须方诸映，珠光喷乳脉。藏渊媚圆流，妙义思古昔。
弄珠室
作者：弘历
朝代：清
体裁：古风

玉泉泉之宗，趵突西岩下。第一实巨擘，万古灵源泻。其馀多无万，围山各淙洒。是室临东湖，弓样缭廊厦。疑镜始开奁，而擎累累者。弄珠实称名，非真亦非假。奚言系衣中，因以悟般若。
弄珠室
作者：弘历
朝代：清
体裁：五言绝句

琳漪溢兰塘，万颗呈夜光。底事弄不尽，鲛人个里藏。
弄珠室
作者：弘历
朝代：清
体裁：古风

石洞临碧溪，盘膝坐调御。溪泉乱喷沫，弄珠不计数。讵是鲛人呈，盖自龙女赋。印心皆摩尼，济物胥甘露。夜深听说法，似欲求济度。度自在汝边，于何置思虑。
弄珠室得句
作者：弘历
朝代：清
体裁：古风

灵泉出山根，有源应不涸。而何偶遇旱，其势亦觉弱。今来经雨后，鱼眼何纷若。形吐蚌万千，光翻镜错落。圆流溉鳞塍，近远农家乐。是珠大利益，照乘可捐壑。
弆藏所获金川军器于紫光阁并志以诗
作者：弘历
朝代：清
体裁：七言律诗

出师宁曰图俘物，弆器亦因纪武功。贝甲蛮刀胥就获，搴旗斩将并称雄。金川金小穴俱扫，白鹿白狼迹岂同。那肯事平忘众力，惟应泰保慎吾衷。
弆藏西师俘获军器于紫光阁诗以志事
作者：弘历
朝代：清
体裁：七言律诗

高阁巍巍表荩忠，弆藏俘获类从同。戢干櫜矢肆时夏，夺铠搴旗藉众功。信可传神留百世，宁称屈指数三雄。器书名例太常纪，一善吾惟忆莫穷。
引凉小楼
作者：弘历
朝代：清
体裁：古风

出树搆小楼，称高讵称丽。惟高斯引风，爽凉故可致。九夏腾郁炎，到此不期避。拾级已豁目，据床更惬意。陡忆滇南军，展转念弗置。
引凉小楼
作者：弘历
朝代：清
体裁：七言绝句

出树还延爽籁长，坐来讶觉飒衣裳。丽谯井干虽华矣，小许偏能解引凉。
引凉小楼
作者：弘历
朝代：清
体裁：七言绝句

涤尽炎嚣引嫩凉，小楼拾级见村庄。披襟敢傲雄风爽，乐在连阡麦穗香。
引凉小楼
作者：弘历
朝代：清
体裁：五言律诗

过午春晴朗，小楼信步登。谁知片时暖，却作密云蒸。洒雨忽成飒，引凉真绝胜。花光将树态，总在润中凭。
引凉小楼
作者：弘历
朝代：清
体裁：七言绝句

颇苦熇蒸欲引凉，小楼眺远意苍茫。官军冒暑方于役，楚水黔山道路长。
引怀堂
作者：弘历
朝代：清
体裁：七言律诗

引怀今日昔书堂，今日引怀昨岁长。祭使回称南府旱，抚臣严饬赈灾忙。幸逢夏雨秋田穫，稍救鸠形鹄面殃。旋跸于焉一宵驻，讵耽林色与山光。
引怀堂叠丙午韵
作者：弘历
朝代：清
体裁：七言律诗

前韵重赓丙午堂，引怀总是为民长。使臣因悉平蒲旱，大吏频教赈济忙。阅岁仍逢五谷熟，登秋屡苏万民殃。往来此番惟静赏，不异明窗昔日光。
引水
作者：弘历
朝代：清
体裁：古风

向临狮园湖水涸，园吏束手无策矣。了知山水可借引，障溪疏壑聊示指。障乃俾溪弗注他，疏则剔壑来灌此。今番居然水满湖，风亦波澜荷亦绮。由来万事在人为，所戒姑息而坐视。更虑夏霖或暴涨，障反宜疏疏障抵。宣防小试谕所司，南望清黄实难耳。
引水
作者：弘历
朝代：清
体裁：古风

盘中水易引，引易难为贮。是地泥非沙，一泓宛堪睹。顺其就下性，递降得四五。叠石遮防泻，斸土导卑俯。青蒲刺其洲，白芷缛其溆。江乡讵云遥，竹汀接柳渚。镃基贵待时，孟氏传章句。日涉趣益成，陶翁著辞语。
引胜轩
作者：弘历
朝代：清
体裁：七言律诗

且未笋舆寻胜去，先凭冰牖引佳来。取之不尽非劳也，会以忘言亦迥哉。恰值春风方骀荡，问延秋月几徘徊。宵衣旰食吾恒惯，峰态泉声此偶陪。
引胜轩
作者：弘历
朝代：清
体裁：古风

人从外入轩，谓有胜相引。设人坐轩中，谓引胜无尽。是则引与胜，本自无定准。然而轩及胜，何曾有兆朕。称谓乃由人，于焉分畦畛。
引胜轩
作者：弘历
朝代：清
体裁：古风

山水最胜处，开轩复引胜。一二二而一，动定静亦定。如张生色画，对以无心镜。便宜镜中人，领取冰光映。
引胜轩
作者：弘历
朝代：清
体裁：古风

轩名以引称，窗虚来胜允。横者旋为螺，竖者矗为笋。益奇则云态，变幻无定准。图画所难工，吟咏那能尽。忽思弗此凭，斯胜付谁引。
引胜轩七叠前韵
作者：弘历
朝代：清
体裁：古风

引胜向所名，坐觉副名允。摇籁谡老松，当春矗新笋。景光虽无同，风月原有准。新题邻旧句，兴趣那知尽。问兴自何来，眼前解相引。
引胜轩三叠前韵
作者：弘历
朝代：清
体裁：古风

境如郭文举，廓然邃而允。庭前郁乔松，堂背围嫩笋。岂恒斯亟来，阅数岁为准。一来必憩兹，静坐兴无尽。兴在方寸中，岂系胜之引。
引胜轩五叠前韵
作者：弘历
朝代：清
体裁：古风

老松如君子，其德乃显允。落落峙轩前，间閒露峰笋。弥纶含动静，万物天地准。春色昭有为，泉声示无尽。于其有无际，忘机孰能引。
引胜轩六叠前韵
作者：弘历
朝代：清
体裁：古风

胜如号所当，引则为能允。二者弗相离，譬筠之与笋。然而二胥幻，本乃无定准。试看石涧瀑，后来继前尽。应任其自然，夫有谁为引。
引胜轩再叠前韵
作者：弘历
朝代：清
体裁：古风

佳胜固无穷，亦惟求其允。杏芳全绽苞，竹嫩方抽笋。季春如仲春，山中节候准。含蓄以为佳，烂漫亦易尽。本欲静为寄，其奈纷吾引。
引胜轩叠壬辰诗韵
作者：弘历
朝代：清
体裁：古风

空山似文举，廓然邃而允。卧者颓青牛，立者森石笋。合沓罨绿窗，未可形容准。何况语言辨，炙毂知难尽。胜固轩引来，轩亦被胜引。
引胜轩叠庚寅诗韵
作者：弘历
朝代：清
体裁：古风

纸窗糊玻璃，山景堪供允。岩松拿老干，埭竹抽新笋。朝岚与暮霭，无定中有准。神象谢端倪，妙理那穷尽。谁云隔年来，此胜心恒引。
引胜轩口号
作者：弘历
朝代：清
体裁：七言绝句

垒㠑高峰案衍冈，千林窅映与低昂。引来诸胜接无暇，轩自恒閒人自忙。
引胜轩四叠前韵
作者：弘历
朝代：清
体裁：古风

书轩笔砚陈，贴然精良允。近砌峙云虬，远峰标石笋。能无即景吟，惟以雅作准。艳辞在所斥，奇赏亦有尽。更廑夙所敦，弗为物所引。
引胜轩对雨喜而有作
作者：弘历
朝代：清
体裁：七言律诗

寻常轩已称引胜，今日尤欣胜引多。低壑高峦笼羃䍥，青松红杏润婆娑。庭莎雨透盘苍蚓，峰树云封隐黛螺。有喜吾民共知者，麦收卜更播秋禾。
引舟行船窗偶翻史策见唐书何易于引舟事涉沽誉诗以正之
作者：弘历
朝代：清
体裁：古风

引舟引舟益昌令，易于其人何其姓。刺史崔朴常乘春，佳宾泛舟骋豪兴。索民挽纤身自引，惊问乃始对以正。百姓耕蚕且无暇，令可任劳夫岂病。朴愧携宾疾驱去，以此贤名众称竞。名固贤矣行实矫，令民父母荣一命。岂有躬亲贱卒事，污朝廷爵乃不敬。然则如何为得中，弗驱民亦弗身应。即今御舟资纤牵，河兵供役迅且劲。所司策马谨相随，亦岂徒步疲途径。易于沽誉失正道，是用为刺因成咏。
引见时急雨骤至臣工衣履沾湿出内府纱葛赐之因成断句·其一
作者：弘历
朝代：清
体裁：七言绝句

清晨卫士已传餐，召见南曹月选官。急雨沾濡尚书履，新恩颁赉下卿纨。
引见时急雨骤至臣工衣履沾湿出内府纱葛赐之因成断句·其三
作者：弘历
朝代：清
体裁：七言绝句

溜声纷奏瓦鸳鸯，殿阁风来满意凉。诗客应传新事例，宫纱赐不在端阳。
引见时急雨骤至臣工衣履沾湿出内府纱葛赐之因成断句·其二
作者：弘历
朝代：清
体裁：七言绝句

才觉骄阳烈渐多，忽驱烦暑泻天河。倾来乱点不知数，我欲问摩醯首罗。
引见时急雨骤至臣工衣履沾湿出内府纱葛赐之因成断句·其四
作者：弘历
朝代：清
体裁：七言绝句

迩来宜雨亦宜晴，乾惕犹深惧捧盈。吉士吉人同一喜，相关休戚总民生。
弘光寺
作者：弘历
朝代：清
体裁：七言律诗

九曲松穷见耆窟，入门屏息礼金身。去年此日有何异，色相空如底是真。慧草阶前亦生意，德山户外自佳邻。穹窿圆殿图金碧，创制犹传高丽人。
弘光寺
作者：弘历
朝代：清
体裁：七言律诗

石磴盘登九曲松，弘光路转永安峰。右厢梵应左厢梵，东寺钟连西寺钟。忍草阅春增秀拔，慧枝过雨越阴浓。内僧几个供洒扫，那有禅和蓦地逢。
弘德殿
作者：弘历
朝代：清
体裁：古风

轩宫象紫垣，璇簃接路寝。居中抚八埏，奉三育群品。俭诒阶尚土，侈戒帷裁锦。万几常自惕，庶政于焉审。但希六幕调，宵衣亦安枕。
弘德殿
作者：弘历
朝代：清
体裁：五言绝句

高阁传银箭，朝暾散绮疏。忧心周蔀屋，岂隔九重居。
弘德殿斋居
作者：弘历
朝代：清
体裁：古风

致斋返彤宫，敕几临紫殿。对时凛金柅，惜阴聆玉箭。弘德构斯肯，循名实期践。敬天在爱民，居贵可忘贱。筹治诚契要，励人已敢倦。时豫允厚幸，厚幸益兢战。庶几奉前猷，亿载皇清奠。
弘恩寺
作者：弘历
朝代：清
体裁：五言律诗

祇园古道左，来往驻旌仍。僧有毗尼行，佛无圣见乘。时禽鸣意喜，静室憩心澄。即境思名义，敷恩亦欲弘。
弘恩寺
作者：弘历
朝代：清
体裁：五言律诗

花宫路必经，取便小留停。那计今和昔，欲忘色与形。阶芜未染绿，庭柏祗拿青。旋命轻舆去，檐风响送铃。
弘恩寺
作者：弘历
朝代：清
体裁：五言律诗

茏葱翠荫浓，随喜梵宫重。庭有百年树，僧脩六度宗。白莲持戒律，黄檗谢机锋。小坐遵前路，闻徐烟外钟。
弘恩寺
作者：弘历
朝代：清
体裁：五言律诗

计里必经兹，精蓝随喜宜。庄严超色相，龙象护威仪。阶际看新草，壁间吟旧诗。昨春小憩景，不隔柢如斯。
弘恩寺·其一
作者：弘历
朝代：清
体裁：五言律诗

梵宇接通衢，花宫别一区。焚香薰意叶，礼佛定心珠。不认幻空色，谁参真有无。暂教停玉食，聊试饱伊蒲。
弘恩寺·其一
作者：弘历
朝代：清
体裁：七言绝句

路转林扉辟照园，云窝小憩忘尘喧。川原春望全宜画，松竹古心静可论。
弘恩寺·其三
作者：弘历
朝代：清
体裁：五言律诗

曹溪虽别源，般若岂殊门。会得无为行，何妨如是言。冬初乌哺母，岁久桧生孙。回首前游迹，光阴迅若奔。
弘恩寺·其三
作者：弘历
朝代：清
体裁：七言绝句

风幡摇影入檐楹，閒馆依迟心迹清。朅忆前年觅吟处，初韶浅腊景相争。
弘恩寺·其二
作者：弘历
朝代：清
体裁：五言律诗

左侧辟离宫，云匡展转通。土阶尧俭德，丈室佛家风。几个寒筠绿，一窗晓日红。归鞭循径转，人语出林中。
弘恩寺·其二
作者：弘历
朝代：清
体裁：七言绝句

满庭嘉荫坐瞿昙，每过偏教驻客骖。笑煞阇黎惯添足，指称柏子令人参。
弘恩寺三首·其一
作者：弘历
朝代：清
体裁：五言律诗

招提枕路陲，东道必经斯。树古难论古，春时正好时。佛原泯空色，僧自重毗尼。一十六年阅，真如瞥眼驰。
弘恩寺三首·其三
作者：弘历
朝代：清
体裁：五言律诗

东厢有静室，熟路径庭知。步入斋床抚，坐来窗旭移。朴淳原自好，陈设此何为。欲叠前番韵，前番不可追。
弘恩寺三首·其二
作者：弘历
朝代：清
体裁：五言律诗

下院分潭柘，传来守净规。未能忘有执，却亦勉无私。忍草向阳发，禅枝带籁披。华幢及香鼎，仍是圣慈施。
弘恩寺二首·其一
作者：弘历
朝代：清
体裁：五言律诗

兰若康衢侧，往来路必经。松门宛旧识，莲梵亦堪听。佛岂较今昔，物皆肖色形。东轩更幽绝，片刻为延停。
弘恩寺二首·其二
作者：弘历
朝代：清
体裁：五言律诗

莲社传清派，精修奉羼提。操戈浑一室，竖拂斥多蹊。谁是忘怀者，徒成著我兮。庄严斯信好，可以觉凡迷。
弘恩寺小憩
作者：弘历
朝代：清
体裁：七言律诗

花宫幡影飏宗风，丈室清幽有路通。静试茶经方陆氏，笑参柏子是从公。果然别洞天人到，且喜小阳春景融。依旧孤云和片石，每寻色相了无同。
弘恩寺戏成
作者：弘历
朝代：清
体裁：五言律诗

古树带烟衢，精蓝礼佛图。僧如官远跪，鸟识客相呼。幽静自佳矣，饰装底藉乎。偶尝香积味，玉食觉犹输。
弘恩寺杂咏
作者：弘历
朝代：清
体裁：古风

遥瞻古树苍，小憩禅房窈。来往颇惯经，新年景倍好。寺纵临通衢，有僧住便静。此趣僧未谙，翻诩庄严整。阇黎重清规，云是莲池派。指日经武林，云栖应好在。丈室纸窗明，依然昨景情。却怜枝上鸟，解报晓春生。积素酿馀寒，盆梅香正放。琴荐墨壶清，合是此中赏。每得新题句，不同前咏时。问伊老庭树，是尔启予思。
弘恩寺题壁
作者：弘历
朝代：清
体裁：五言律诗

兰若通衢左，山僧岂厌幽。颇能具功德，辄与暂停留。映户苍松老，听经白鸽稠。设询喧寂性，分别起心不。
张三营行宫即事
作者：弘历
朝代：清
体裁：五言律诗

夜雨晓来晴，山蹊历坦平。当秋看纳稼，末午驻行旌。执役迎猎骑，献新来射生。不同往年事，戚戚若为情。
张三营道中雨景
作者：弘历
朝代：清
体裁：五言律诗

山田早收毕，晴雨适皆宜。却为霜迟塞，兼资菜护篱。涨波全未落，烟景不妨披。卓午亦停跸，秋轩檐捲丝。
张僧繇雪山红树图
作者：弘历
朝代：清
体裁：古风

青女遗素英，少男皴粉白。依然五大夫，须发转寒碧。丹枫未落尽，临风鸣瑟瑟。坠粘文石凹，似点寿阳额。断桥驴背人，彷佛孤山客。
张元举山水
作者：弘历
朝代：清
体裁：七言绝句

架木溪亭碧水滨，俯澄何异坐船唇。对谈惟㩁烟霞赏，肯作羡鱼结网人。